Na temelju članka 54. stavak 1. Zakona o ustanovama (Narodne novine br. 76/93., 29/97.,47/99., 35/08.) te članka 98. Zakona o odgoju i obrazovanju u osnovnoj i srednjoj školi (Narodne novine br. 87/08., 86/09., 92/10., 105/10.-isp., 90/11., 16/12.**,**86/12., 94/13., 152/14) Školski odbor Osnovne školeFranka Lisice, Polača 147, 23423 Polača, uz prethodnu suglasnost Županijske skupštine Zadarske županije, KLASA: 602-02/08-01/88, URBROJ: 2198/1-02-15-14 od 26.03.2015. godine, na sjednici održanoj 27.04.2015. godine donio je:

# S T A T U T

**OSNOVNE ŠKOLE FRANKA LISICE**

**POLAČA**

### OPĆE ODREDBE

**Članak 1.**

Ovim statutom utvrđuju se statusna obilježja, ustrojstvo, obavljanje djelatnosti, ovlasti i način odlučivanja tijela upravljanja i stručnih tijela, izricanje pedagoških mjera, položaj, prava i obveze učenika, učitelja i roditelja te druga pitanja od značenja za djelatnost i rad Osnovne škole Pakoštane (u daljem tekstu: Škola) sukladno zakonu i aktu o osnivanju.

Izrazi u ovom statutu navedeni u muškom rodu neutralni su i odnose se na osobe oba spola.

**Članak 2.**

Škola je pravna osoba i upisana je u sudski registar nadležnog Trgovačkog suda te u zajednički elektronski upisnik ustanova osnovnog i srednjeg školstva Ministarstva znanosti, obrazovanja i športa (u daljnjem tekstu: Ministarstvo).

Škola je osnovnoškolska javna ustanova.

**Članak 3.**

(1)Osnivač škole je Zadarska županija. (udaljnjem tekstu: Osnivač).

Zadarska županija osnivačem škole postala je temeljem članka 105. Zakona o osnovnom školstvu (Narodne novine, broj 59/90.,27/93.,7/96.,59/2001 i 114/2001. točke 1. OdlukeVladeRepublikeHrvatskeKlasa:602-02/01-01/01; Urbroj:5030108-02-12 od 24. siječnja 2002. godine te odluke Ministarstva prosvjete i športa Klasa:602-02/02-01/162; Urbroj:532/01-02-1 od 20. veljače 2002. godine.

(2) Škola je pravni slijednik pravne osobe Osnovne škole Polača, Polača, koju je osnovao Narodni odbor općine Benkovac svojim Rješenjem broj: 01-7005/1-1962. god.

**Članak 4.**

Naziv Škole je Osnovna škola Franka Lisice Polača.

Sjedište Škole je u Polači.

Puni naziv Škola ističe na zgradi u kojoj je njezino sjedište. U sastavu škole djeluje i jedan područni odjel i to:

* PO Tinj u Tinju, 23 423 Polača.

U sastavu matične škole su:

PO Kakma u Kakmi, 23 423 Polača,

PO Jagodnja Donja u Jagodnji Donjoj, 23 423 Polača,

PO Jagodnja Gornja u Jagodnji Gornjoj, 23 423 Polača,

PO LišaneTinjske u LišanimaTinjskim, 23 423 Polača,

PO Zapužane u Zapužanima, 23 420 Benkovac koji trenutno nisu u funkciji.

**Članak 5.**

Škola ima:

1. jedan pečat s grbom Republike Hrvatske, okruglog oblika, promjera 38 mm, na kojem je uz rub ispisan naziv i sjedište Škole, a u sredini pečata nalazi se grb Republike Hrvatske
2. jedan pečat bez grba Republike Hrvatske, okruglog oblika, promjera 38 mm, koji sadrži naziv i sjedište Škole
3. jedan pečat okruglog oblika, promjera 25 mm, koji sadrži naziv i sjedište Škole.
4. jedan štambilj četvrtastog oblika širine 36 mm i dužine 73 mm, koji sadrži naziv i sjedište Škole.

Pečatom iz stavka 1. točka 1. ovoga članka ovjeravaju se javne isprave koje Škola izdaje i akti koje Škola donosi u obavljanju javnih ovlasti.

Pečat iz stavka 1. točka 2. i točka 3. ovoga članka služe za redovito administrativno-financijsko poslovanje Škole.

Štambilj se upotrebljava za svakodnevno poslovanje Škole.

O broju, uporabi i čuvanju pečata i štambilja odlučuje ravnatelj.

**Članak 6.**

Školu zastupa i predstavlja ravnatelj. U slučaju spora između Škole i ravnatelja, Školu zastupa predsjednik Školskog odbora ili osoba koju on pisano opunomoći.

Ovlasti ravnatelja iz stavka 1. ovoga članka upisuju se u sudski registar.

**Članak 7.**

Ravnatelja Osnovne škole u slučaju privremene spriječenosti (iznenadna bolest, nezgoda i sl.) u obavljanju ravnateljskih poslova zamjenjuje osoba iz reda Učiteljskog vijeća.

Školski odbor imenovat će zamjenika ravnatelja sve dok traju razlozi njegove spriječenosti, a najdulje do isteka mandata.

Školski odbor imenuje kao zamjenika ravnatelja učitelja ili stručnog suradnika kojeg predloži ravnatelj, a koji ispunjava uvjete za ravnatelja propisane zakonom uz prethodno pribavljenu suglasnost osobe da će obavljati poslove ravnatelja kao zamjenik, ukoliko bude izabrana.

Ukoliko je predložena osoba i izabrana osoba za zamjenika ravnatelja član Školskog odbora, za vrijeme obnašanja te dužnosti, članstvo u Školskom odboru stavlja se u stanje mirovanja.

Ukoliko ravnatelj nije u mogućnosti predložiti osobu koja će ga mijenjati za to je ovlašten predsjednik Školskog odbora.

Školski odbor javnim glasovanjem određuje osobu iz stavka 1. ovog članka većinom glasova ukupnog broja članova.

Osoba koja zamjenjuje ravnatelja ima prava i dužnosti obavljati one poslove ravnatelja čije se izvršenje ne može odgađati do ravnateljeva povratka.

Školski odbor može u svakom trenutku razriješiti zamjenika ravnatelja i imenovati za zamjenika ravnatelja drugu osobu iz reda Učiteljskog vijeća.

**Članak 8.**

Odluka o imenovanju zamjenika ravnatelja Škole stavlja se na oglasnu ploču u roku tri (3) dana od donošenja.

O imenovanju zamjenika ravnatelja izvješćuje se osnivač u roku od pet (5) dana, od dana donošenja Odluke o imenovanju zamjenika ravnatelja.

**Članak 9.**

Dan Škole obilježava se u mjesecu svibnju. Nadnevak se određuje godišnjim planom i programom rada Škole.

**II. OBAVLJANJE DJELATNOSTI**

**Članak 10.**

Djelatnost Škole je odgoj i obvezno osnovno školovanje djece, mladih i odraslih osoba.

Osnovno obrazovanje obuhvaća opće obrazovanje i druge oblike obrazovanja.

**Članak 11.**

Djelatnost Škole iz članka 10. ovoga statuta obavlja se na temelju nastavnog plana i programa i godišnjeg plana i programa rada Škole, kao javna služba.

Na temelju javnih ovlasti Škola obavlja slijedeće poslove:

* upise i ispise iz škole s vođenjem odgovarajuće evidencije i dokumentacije;
* organizacija i izvođenje nastave i drugih oblika odgojno-obrazovnog rada s učenicima i vođenje odgovarajućih evidencija;
* vrednovanje i ocjenjivanje učenika i vođenje odgovarajućih evidencija o tome i vođenje evidencija o učeničkim postignućima;
* izricanje i provođenje pedagoških mjera i vođenje evidencija o tim mjerama;
* organiziranje predmetnih i razrednih ispita i vođenje evidencije o njima;
* izdavanje javnih isprava;
* izdavanje potvrda;
* upisivanje podataka o odgojno-obrazovnom radu u E–maticu – zajednički elektronički upisnik ustanova.

Škola je pri obavljanju poslova na temelju javnih ovlasti te odlučivanju na temelju javnih ovlasti o pravima, obvezama ili pravnim interesima učenika, roditelja ili skrbnika učenika, te drugih fizičkih ili pravnih osoba dužna postupati prema odredbama Zakona o općem upravnom postupku, postupovnim odredbama Zakona o odgoju i obrazovanju u osnovnoj i srednjoj školi i ostalih propisa kojima se uređuje djelatnost osnovnog školstva.

**Članak 12.**

Odgoj i osnovnoškolsko obrazovanje ostvaruje se na temelju nacionalnog kurikuluma, nastavnih planova i programa i školskog kurikuluma.

Škola radi na temelju školskog kurikuluma i godišnjeg plana i programa.

Godišnjim planom i programom utvrđuje se mjesto, vrijeme, način izvršenja poslova, a sadrži: podatke o uvjetima rada i izvršiteljima poslova, godišnji kalendar rada, dnevni, tjedni i godišnji broj sati po razredima i oblicima odgojno-obrazovnog rada, plan rada ravnatelja, učitelja i stručnih suradnika, plan rada Školskog odbora, plan stručnog usavršavanja i osposobljavanja i podatke o ostalim aktivnostima Škole.

Godišnji plan i program rada donosi se na osnovu nastavnog plana i programa i školskog kurikuluma, na prijedlog ravnatelja Škole.

Godišnji plan donosi Školski odbor do 30. rujna tekuće školske godine.

Godišnji plan obvezno je elektroničkim putem dostaviti Ministarstvu do 5. listopada tekuće godine te objaviti na web stranici Škole u skladu s propisima vezanim uz zaštitu osobnih podataka.

**Članak 13.**

Školski kurikulum donosi se na temelju nacionalnog kurikuluma, a utvrđuje dugoročne i kratkoročne planove i program rada škole s izvannastavnim i izvanškolskim aktivnostima, nastavni plan i program izbornih predmeta i druge odgojno-obrazovne aktivnosti te programe i projekte prema smjernicama Hrvatskog nacionalnog obrazovnog standarda.

Školski kurikulum donosi Školski odbor do 30. rujna tekuće školske godine na prijedlog Učiteljskog vijeća i ravnatelja.

Školski kurikulum mora biti dostupan svim roditeljima i učenicima u pisanom obliku, a smatra se da je dostupan ako je objavljen na mrežnim stranicama škole.

Školski kurikulum obvezno je elektroničkim putem dostaviti Ministarstvu do 5. listopada tekuće godine te objaviti na web stranici Škole u skladu s propisima vezanim uz zaštitu osobnih podataka.

**Članak 14.**

Škola radi u petodnevnom radnom tjednu u jednoj smjeni,o čemu odlučuje Školski odbor u skladu sa prostornim, kadrovskim i drugim uvjetima rada te Državnim pedagoškim standardom osnovnoškolskog sustava odgoja i obrazovanja.

Promjene u organizaciji rada Škola je dužna pravodobno najaviti učenicima, roditeljima i osnivaču.

**Članak 15.**

Nastava se izvodi na hrvatskom jeziku i latiničnom pismu.

Nastava se izvodi u klasičnim i specijaliziranim učionicama te na drugim mjestima i ustanovama sukladno godišnjem planu i programu škole te školskom kurikulumu.

Nastava se ustrojava po razredima, a izvodi u razrednim odjelima i odgojno-obrazovnim skupinama.

Nastavnim planom i programom utvrđuje se tjedni i godišnji broj nastavnih sati za obvezne i izborne predmete, raspored po razredima te ciljevi, zadaće i sadržaji svakog nastavnog predmeta.

U Školi se mogu koristiti samo udžbenici koje je odobrilo Ministarstvo prema posebnom zakonu.

**Članak 16.**

Razredni odjeli ustrojavaju se na početku školske godine sukladno zakonu, provedbenim propisima i Državnom pedagoškom standardu osnovnoškolskog sustava odgoja i obrazovanja.

Broj učenika u razrednom odjelu ili odgojno-obrazovnoj skupini propisuje nadležni ministar u skladu s Državnim pedagoškim standardom osnovnoškolskog sustava odgoja i obrazovanja.

Uskladusosiguranimfinancijskimsredstvima, prostornimikadrovskimmogućnostima, tesukladnoDržavnompedagoškomstandarduosnovnoškolskog sustava odgoja i obrazovanja Školaustrojavaproduženiboravakučenika.

Škola, u skladu s uvjetima, organizira prehranu učenika u skladu s normativima koje donosi ministarstvo nadležno za zdravstvo.

**Članak 17.**

U Školi se organiziraju izvannastavne aktivnosti učenika radi proširivanja obrazovnih sadržaja, poticanja individualnih sklonosti i sposobnosti učenika, razvijanja zajedništva učenika, razvijanja društvenog života i razonode učenika.

Izvannastavne aktivnosti planiraju se godišnjim planom i programom škole i školskim kurikulumom, a temelje se na načelu dragovoljnosti izbora sadržaja i oblika rada.

Učenici mogu biti uključeni u izvanškolske aktivnosti, a rad učenika u izvanškolskim aktivnostima može se priznati kao ispunjavanje školskih obveza.

**Članak 18.**

Škola može osnovati zadrugu kao oblik izvannastavne aktivnosti i stavljati u promet proizvode koji su rezultat rada učenika.

Sredstva ostvarena na takav način moraju se posebno evidentirati i mogu se uporabiti isključivo za rad učeničke zadruge i unapređivanje odgojno-obrazovnog rada Škole.

**Članak 19.**

U izvođenju odgojno-obrazovnih sadržaja te obavljanju djelatnosti Škola surađuje s drugim školama, ustanovama, udrugama te drugim pravnim i fizičkim osobama.

Škola sudjeluje u društvenom životu naselja i mjesta s čijih područja učenici pohađaju Školu.

U tu svrhu Škola organizira kulturno-umjetničke manifestacije, športska natjecanja i slično.

**Članak 20.**

U Školi se mogu osnivati učenički klubovi i društva u skladu sa posebnim propisima.

Škola može biti vježbaonica za studente koji se osposobljavaju za obavljanje odgojno-obrazovnih poslova.

**Članak 21.**

Radi upotpunjavanja obrazovnih sadržaja te realizacije zadaća i ciljeva osnovnoškolskog obrazovanja, Škola može izvoditi poludnevne i jednodnevne izlete i ekskurzije te poduzimati druge odgovarajuće aktivnosti prema planu utvrđenom godišnjim planom i programom rada te školskim kurikulumom.

Pri organiziranju aktivnosti iz stavka 1. ovoga članka škola je dužna izraditi detaljan program aktivnosti koji obuhvaća: ciljeve, način realizacije aktivnosti, vremenik, troškovnik, način financiranja i vrednovanja aktivnosti, te treba pribaviti prethodnu pisanu suglasnost roditelja učenika i organizirati potrebnu pratnju prema broju učenika.

Voditelj jednodnevnog izleta i ekskurzija podnosi ravnatelju pisano izvješće o izvedenoj aktivnosti, rezultatima i materijalnim izdacima.

Izleti, ekskurzije i druge aktivnosti organiziraju se u skladu s Pravilnikom o izvođenju izleta, ekskurzija i drugih odgojno obrazovnih aktivnosti izvan škole („Narodne novine“ broj 67/14 ).

**Članak 22.**

Škola ima knjižnicu.

Djelatnost knjižnice sastavni je dio obrazovnog procesa, a obavljanje stručno-knjižnične djelatnosti je u funkciji ostvarivanja obrazovnog procesa.

Rad knjižnice mora odgovarati propisanim standardima, a uređuje se pravilnikom.

**III. UNUTARNJE USTROJSTVO**

**Članak 23.**

Škola obavlja djelatnost iz članka 11. ovoga statuta u sjedištu Škole.

U sjedištu Škole izvodi se nastava i drugi oblici odgojno-obrazovnog rada za učenike.

**Članak 24.**

U Školi se ustrojavaju dvije službe:

* stručno-pedagoška i
* administrativno- tehnička.

Stručno-pedagoška služba obavlja poslove u svezi s izvođenjem nastavnog plana i programa, neposrednog odgojno obrazovnog rada s učenicima, aktivnostima u skladu s potrebama i interesima učenika, te promicanje stručno-pedagoškog rada Škole, u skladu sa zakonom, provedbenim propisima, godišnjim planom i programom rada Škole i školskim kurikulumom.

Administrativno-tehnička služba obavlja opće, pravne i kadrovske poslove, računovodstvene i knjigovodstvene poslove, poslove vođenja i čuvanja pedagoške dokumentacije i evidencije, ostvarivanja prava učenika, roditelja i radnika, poslove tehničkog održavanja i rukovanja opremom i uređajima, poslove održavanja čistoće objekata i okoliša, te druge poslove u skladu sa zakonom, provedbenim propisima i godišnjim planom i programom rada Škole.

**Članak 25.**

Unutarnji red i poslovanje Škole uređuje se Pravilnikom o kućnom redu.

Pravilnik o kućnom redu donosi Školski odbor nakon rasprave na Učiteljskom vijeću, Vijeću roditelja i Vijeću učenika.

Pravilnikom o kućnom redu utvrđuju se: pravila i obveze ponašanja u Školi, unutarnjem i vanjskom prostoru Škole, pravila međusobnih odnosa učenika, pravila međusobnih odnosa učenika i radnika, radno vrijeme, pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja i način postupanja prema imovini.

U Školi je zabranjen svaki oblik promidžbe i prodaje proizvoda koji nisu u skladu s ciljevima odgoja i obrazovanja.

**Članak 26.**

Školski odbor nakon rasprave na Učiteljskom vijeću, Vijeću roditelja i Vijeću učenika donosi Etički kodeks neposrednih nositelja odgojno obrazovnih djelatnosti u Školi prema kojemu su dužne postupati sve osobe koje kodeks obvezuje.

**IV. UPRAVLJANJE ŠKOLOM**

**Članak 27.**

Školom upravlja Školski odbor.

Školski odbor ima sedam (7) članova.

Jednog (1) člana bira i razrješuje radničko vijeće, a ako nije utemeljeno radničko vijeće imenuju ga i opozivaju radnici neposrednim i tajnim glasovanjem na način propisan Zakonom o radu za izbor radničkog vijeća koje ima samo jednog člana.

Šest (6) članova imenuje i razrješuje :

* Učiteljsko vijeća dva (2) člana iz reda učitelja i stručnih suradnika
* Vijeće roditelja jednog (1) člana iz reda roditelja koji nije radnik škole,
* osnivač tri (3) člana samostalno.

**Članak 28.**

Članom Školskog odbora ne može biti imenovana osoba koja je pravomoćno osuđena odnosno protiv koje je pokrenut kazneni postupak za neko od kaznenih djela propisanih odredbamaZakona o odgoju i obrazovanju u osnovnoj i srednjoj školi.

Član Školskog odbora kojeg imenuje i razrješuje osnivač samostalno u pravilu treba imati završen najmanje preddiplomski sveučilišni studij ili stručni studij na kojem se stječe najmanje 180 ECTS bodova i ne može biti radnik školske ustanove u Školski odbor koji se imenuje.

**Članak 29.**

Izbor dva (2) člana Školskog odbora koje imenuje Učiteljsko vijeće iz reda učitelja i stručnih suradnika obavlja se na sjednici Učiteljskog vijeća tajnim glasovanjem.

Sjednicu Učiteljskog vijeća saziva ravnatelj.

Za provođenje izbora Učiteljsko vijeće imenuje izborno povjerenstvo.

Izborno povjerenstvo ima predsjednika i dva člana.

Članovi izbornog povjerenstva ne mogu se kandidirati za članove Školskog odbora.

Izbori se održavaju najmanje 45 dana prije isteka mandata članova Školskog odbora.

O izborima izborno povjerenstvo vodi zapisnik.

**Članak 30.**

Kandidate za članove Školskog odbora iz reda učitelja i stručnih suradnika mogu predlagati svi nazočni na Učiteljskom vijeću.

Svaki učitelj i stručni suradnik može sam istaknuti svoju kandidaturu.

Za kandidata za člana Školskog odbora iz reda učitelja i stručnih suradnika ne mogu se predlagati osobe koje u Školi rade temeljem ugovora o radu na određeno vrijeme i ugovora o djelu.

Za članove Školskog odbora obvezno se predlaže više kandidata nego što se bira.

Kandidatom se smatra svaki učitelj i stručni suradnik koji je prihvatio kandidaturu ili koji je sam istaknuo svoju kandidaturu.

**Članak 31.**

Nakon završetka kandidiranja, temeljem popisa kandidata izborno povjerenstvo sastavlja izbornu listu prema abecednom redu prezimena kandidata.

**Članak 32.**

Nakon utvrđivanja izborne liste izborno povjerenstvo izrađuje glasačke listiće.

Broj glasačkih listića mora biti jednak broju nazočnih birača.

Glasački listić iz stavka 1. ovoga članka sadrži:

1. naznaku da se izbor odnosi na kandidate za članove Školskog odbora
2. broj kandidata koji se biraju u Školski odbor
3. ime i prezime kandidata.

Ispred imena i prezimena svakog kandidata upisuje se redni broj.

**Članak 33.**

Glasovanje je tajno.

Glasovanje je pravovaljano ako je glasovanju pristupila natpolovična većina članova Učiteljskog vijeća.

Glasovanju moraju biti nazočni svi članovi izbornog povjerenstva.

**Članak 34.**

Kad birač uđe u prostoriju u kojoj se glasuje, predsjednik izbornog povjerenstva upisuje birača u birački popis, daje mu glasački listić i objašnjava mu način glasovanja.

Birač može glasovati samo za kandidate upisane na glasačkom listiću.

Birač glasuje tako da zaokruži redni broj ispred prezimena kandidata.

Glasački listići popunjeni suprotno stavku 2. i 3. ovoga članka smatraju se nevažećima.

**Članak 35.**

Nakon završetka glasovanja izborno povjerenstvo prebrojava glasove s važećih listića i sastavlja listu kandidata prema broju dobivenih glasova.

U slučaju jednakog broja glasova izabran je kandidat s manjim rednim brojem na glasačkom listiću.

Učiteljsko vijeće može odbiti listu kandidata, ako raspolaže dokazima da je tijekom izbora bilo povreda postupka ili propusta izbornog povjerenstva.

U tom slučaju glasovanje se ponavlja.

Nakon što Učiteljsko vijeće prihvati listu kandidata za članove Školskog odbora utvrđuje se koja će dva (2) člana iz reda učitelja i stručnih suradnika Učiteljsko vijeće imenovati u Školski odbor.

**Članak 36.**

Ravnatelj Škole dužan je izvijestiti Vijeće roditelja o potrebi izbora roditelja za predstavnika roditelja u Školski odbor i upoznati ih s odredbama ovog Statuta i načinom izbora.

**Članak 37.**

O izboru jednog (1) člana Školskog odbora iz reda roditelja koji nije radnik škole odlučuju roditelji na sjednici Vijeća roditelja.

Kandidata za člana Školskog odbora iz reda roditelja mogu predlagati svi nazočni na sjednici Vijeća roditelja.

Svaki roditelj može sam istaknuti svoju kandidaturu, osim ako je član Vijeća roditelja istodobno i radnik škole.

Kandidatom se smatra svaki roditelj koji je prihvatio kandidaturu ili je sam istaknuo svoju kandidaturu u skladu sa stavkom 3. ovoga članka. Lista kandidata mora sadržavati najmanje tri (3) kandidata.

Vijeće roditelja javnim glasovanjem, dizanjem ruku, izjašnjavajući se za ili protiv, bira jednog (1) člana Školskog odbora.

Za člana Školskog odbora iz reda Vijeća roditelja izabran je kandidat za kojeg je glasovala većina članova Vijeća roditelja.

U slučaju da dva kandidata imaju isti broj glasova, glasovanje će se ponoviti za ta dva kandidata.

Nakon izbora utvrđuje se jedan (1) član iz reda roditelja kojeg će Vijeće roditelja imenovati u Školski odbor.

**Članak 38.**

Ravnatelj saziva konstituirajuću sjednicu Školskog odbora najkasnije u roku od 15 dana nakon što je imenovana većina članova Školskog odbora.

Najstariji član Školskog odbora rukovodi radom konstituirajuće sjednice do izbora predsjednika.

**Članak 39.**

Dnevni red konstituirajuće sjednice obvezno sadrži:

* izvješće predsjedavatelja sjednice o imenovanim članovima Školskog odbora
* verifikacija mandata članova Školskog odbora
* izbor predsjednika i zamjenika predsjednika Školskog odbora.

Potvrđivanje mandata novoizabranih članova obavlja predsjedavatelj sjednice provjerom identiteta pojedinog člana s podacima iz akta o imenovanju.

Članovi Školskog odbora ne mogu obavljati svoje dužnosti ni ostvarivati prava prije nego je obavljeno potvrđivanje mandata.

**Članak 40.**

Mandat članova Školskog odbora teče od dana konstituiranja Školskog odbora i traje četiri (4) godine.

Članovi Školskog odbora mogu biti ponovno imenovani.

**Članak 41.**

Za predsjednika i zamjenika predsjednika Školskog odbora može biti izabran svaki član Školskog odbora.

Predsjednik i zamjenik predsjednika Školskog odbora biraju se na četiri (4) godine.

O kandidatima za predsjednika i zamjenika predsjednika Školskog odbora članovi Školskog odbora glasuju javno dizanjem ruku.

Za predsjednika i zamjenika predsjednika izabran je kandidat koji je dobio većinu glasova ukupnog broja članova Školskog odbora.

Nakon izbora predsjednika Školskog odbora najstariji član Školskog odbora predaje predsjedniku dalje vođenje sjednice Školskog odbora.

Ukoliko izabranom predsjedniku Školskog odbora prestane mandat člana Školskog odbora, vrši se izbor novog predsjednika Školskog odbora u skladu s prethodnim stavcima ovog članka.

**Članak 42.**

Školski odbor radi na sjednicama.

Sjednicama Školskog odbora dužan je nazočiti i ravnatelj Škole, ali bez prava odlučivanja. Sjednicama Školskog odbora mogu nazočiti i druge osobe, a pozive im upućuje predsjednik Školskog odbora.

**Članak 43.**

Predsjednik Školskog odbora:

* saziva sjednice Školskog odbora,
* utvrđuje prijedlog dnevnog reda sjednice,
* priprema i razmatra materijale za sjednicu,
* vodi sjednice Školskog odbora,
* vodi računa da se sjednice održavaju u skladu sa zakonskim odredbama te odredbama općih akata,
* skrbi o održavanju reda na sjednici te obavlja i druge radnje i poslove utvrđene Poslovnikom o radu kolegijalnih tijela,
* potpisuje zaključke, odnosno odluke Školskog odbora.

**Članak 44.**

U slučaju spriječenosti obavljanja dužnosti predsjednika Školskog odbora zamjenjuje zamjenik predsjednika Školskog odbora.

Ako je i zamjenik predsjednika Školskog odbora spriječen voditi sjednicu, Školski odbor na sjednici određuje osobu iz reda članova Školskog odbora koja će predsjedavati sjednici.

**Članak 45.**

Sjednicu Školskog odbora saziva predsjednik Školskog odbora, a u slučaju njegove spriječenosti njegov zamjenik.

Prijedlog za sazivanje sjednice može dati svaki član Školskog odbora.

Predsjednik Školskog odbora obvezan je sazvati sjednicu Školskog odbora ako to traži 1/3 članova Školskog odbora ili ravnatelj.

Ako predsjednik Školskog odbora ne izvrši obvezu iz stavka 1. ovog članka, a radi se o potrebi hitnog odlučivanja te zakonitosti rada Škole, sjednicu Školskog odbora ovlašten je sazvati ravnatelj.

**Članak 46.**

Predsjednik Školskog odbora saziva sjednicu Školskog odbora pismeno putem poziva ili kao pisanu obavijest poslanu e-mailom, a u hitnim slučajevima koji ne trpe odgodu predsjednik Školskog odbora saziva sjednicu telefonski, telegrafski ili usmeno najmanje **2 dana** prije održavanja sjednice.

Poziv za sjednicu se članovima Školskog odbora dostavlja najmanje **3 dana** prije održavanja sjednice.

Uz poziv se dostavlja materijal koji se odnosi na prijedlog dnevnog reda i zapisnik prethodne sjednice.

Pozivi se dostavljaju svim članovima Školskog odbora, ravnatelju škole te po potrebi izvjestiteljima o pojedinim pitanjima u svezi s dnevnim redom kao i drugim osobama koje se u svezi s dnevnim redom pozivaju na sjednicu.

*Jedan primjerak poziva sa prijedlogom dnevnog reda za sjednicu, stavlja se na oglasnu ploču škole u roku određenom u stavku 1. ovog članka.*

Pozive sastavlja predsjednik Školskog odbora, a urudžbira ih i otprema tajnik škole.

**Članak 47.**

U hitnim situacijama te posebno opravdanim razlozima sjednica Školskog odbora može se sazvati usmeno odnosno telefonskim putem ili elektronskim putem, najmanje dan prije održavanja sjednice.

U slučaju održavanja elektronske sjednice u pozivu za sjednicu koji se dostavlja svim članovima na njihovu mail adresu, uz dnevni red određuje se početak i završetak elektronske sjednice, a u tom se vremenu članovi Školskog odbora očituju elektronskim putem.

Nakon završetka elektronske sjednice sastavlja se zapisnik u čijem su privitku sva pristigla očitovanja.

**Članak 48*.***

Kada pojedinom članu Školskog odbora iz članka 27. ovoga statuta prijevremeno prestane mandat provode se dopunski izbori.

Dopunski izbori provode se najkasnije u roku od trideset (30) dana od dana prestanka mandata prema stavku 1. ovoga članka.

Mandat člana Školskog odbora izabranog na dopunskim izborima traje do isteka vremena na koje je bio izabran raniji član Školskog odbora.

Na dopunske izbore odgovarajuće se primjenjuju članci od 30. do 35. te članak 37. ovoga Statuta.

**Članak 49.**

Člana Školskog odbora iz reda učitelja i stručnih suradnika i iz reda roditelja razrješuje se*:*

1. ako podnese ostavku na članstvo u Školskom odboru,
2. ako mu kao učitelju odnosno stručnom suradniku prestane radni odnos u Školi,
3. ako učeniku čiji je roditelj član Školskog odbora prestane školovanje u ovoj Školi, najkasnije u roku od 60 dana od dana kada je prestalo školovanje učenika u školi,
4. ako privremeno ili trajno ne može izvršavati obveze člana,
5. ako zbog nastanaka razloga iz posebnih propisa član više ne može obavljati poslove učitelja i stručnog suradnika ili ako je roditelj sankcioniran sukladno odredbama posebnih propisa,
6. ako tijelo koje ga je predložilo u Školski odbor nije zadovoljno njegovim radom u Školskom odboru,
7. ako prosvjetni inspektor ili Školski odbor utvrde da član Školskog odbora ne ispunjava obveze odnosno obavlja poslove iz svog djelokruga utvrđene zakonom, aktom o osnivanju ili statutom Škole ili ako obveze i poslove obavlja na način koji ne omogućuje redovito poslovanje Škole,
8. ako nastanu razlozi iz posebnih propisa zbog kojih osoba više ne može biti član Školskog odbora.

Prijedlog za razrješenje člana Školskog odbora iz reda učitelja i stručnih suradnika može dati najmanje većina članova Učiteljskog vijeća, a prijedlog za razrješenje člana Školskog odbora iz reda roditelja može predložiti najmanje većina članova Vijeća roditelja.

Odluku o prijedlogu za razrješenje člana Školskog odbora donosi tijelo koje ga je imenovalo članom Školskog odbora, javnim glasovanjem, većinom glasova članova odgovarajućeg tijela.

Nakon odluke o razrješenju, odgovarajuće tijelo provodi postupak za izbor i imenovanje novog člana Školskog odbora.

**Članak 50.**

Školski odbor može biti raspušten i prije isteka mandata ako ne ispunjava obveze utvrđene zakonom, aktom o osnivanju ili statutom Škole ili ako te poslove obavlja na način koji ne omogućuje redovito poslovanje i obavljanje djelatnosti Škole.

Odluku o raspuštanju Školskog odbora donosi ured državne uprave u Zadarskoj županiji.

**Članak 51.**

Odlukom o raspuštanju Školskog odbora imenuje se povjerenstvo koje privremeno zamjenjuje Školski odbor.

Na imenovanje povjerenstva, način rada te ovlasti povjerenstva koje zamjenjuje Školski odbor primjenjuju se odredbe odgovarajuće odredbe članka 121. Zakona o odgoju i obrazovanju u osnovnoj i srednjoj školi.

**Članak 52.**

Član Školskog odbora koji je razriješen prije isteka mandata jer je utvrđeno da ne ispunjava obveze utvrđene zakonom, aktom o osnivanju ili statutom škole ne može biti ponovno imenovan za člana istoga Školskog odbora.

Članovi raspuštenog Školskog odbora ne mogu biti ponovno imenovani za članove Školskog odbora koji se imenuje nakon raspuštanja ako je Školski odbor raspušten iz razloga što nije obavljao poslove iz svojeg djelokruga u skladu sa zakonom, aktom o osnivanju ili statutom Škole ili je te poslove obavljao na način koji nije omogućavao redovito poslovanje i obavljanje djelatnosti škole.

**Članak 53.**

Članovi Školskog odbora o pitanjima iz djelokruga rada Školskog odbora odlučuju većinom glasova ukupnog broja članova.

Članovi Školskog odbora glasuju javno, tako da se za prijedlog odluke izjasne dizanjem ruke.

**Članak 54.**

O radu sjednice Školskog odbora vodi se zapisnik.

Zapisnik se vodi pisano,a može se i tonski snimati po odluci Školskog odbora.

Zapisnik vodi tajnik škole. U slučaju nenazočnosti tajnika škole sjednici Školskog odbora, zapisnik vodi osoba iz reda Školskog odbora, koju odredi predsjednik Školskog odbora.

Formuliranje odluka, odnosno zaključaka Školskog odbora u zapisnik vrši predsjedavajući sjednice.

Zapisnik sadrži slijedeće stavke:

* redni broj sjednice;
* mjesto i datum održavanja sjednice;
* vrijeme početka i vrijeme završetka sjednice;
* podatke o prisutnima, odsutnima i pozvanima;
* otvaranje skupa i utvrđivanje kvoruma;
* dnevni red sjednice;
* konstatacija da je dnevni red prihvaćen;
* razrada dnevnog reda i zaključaka;
* potpis predsjednika Školskog odbora i zapisničara;
* svaka stranica mora biti ovjerena parafom predsjednika Školskog odbora i zapisničara;
* svaka stranica mora biti numerirana.

**Članak 55.**

O odlukama važnim za rad i poslovanje Škole donesenim na sjednici Školskog odbora radnike se izvješćuje na oglasnoj ploči škole u roku od osam (8) dana od dana održavanja sjednice na kojoj je donesena odluka, a osnivača pisanim putem u istom roku.

Roditelje se na sjednici Vijeća roditelja i roditeljskim sastancima izvješćuje o odlukama važnim za rad i poslovanje Škole donesenim na sjednici Školskog odbora.

**Članak 56.**

Školski odbor može osnivati povjerenstva ili radne skupine za proučavanje pitanja, pripremanje prijedloga akata ili obavljanje drugih poslova važnih za Školu.

Članovi povjerenstava i radnih skupina imenuju se na vrijeme koje je potrebno da se obavi određena zadaća.

Školski odbor može u svako doba opozvati povjerenstvo ili radnu skupinu, odnosno pojedinog člana.

**Članak 57.**

Članovi povjerenstava i radnih skupina u pravilu se biraju između radnika Škole.

Iznimno kada je propisano da određeno povjerenstvo ili radna skupina mora imati sastav koji se ne može osigurati od radnika Škole ili kada je to prema naravi zadaće potrebno, Školski odbor može za članove povjerenstva ili radne skupine imenovati i osobe izvan Škole.

**Članak 58.**

Uz poslove za koje je kao tijelo upravljanja Škole ovlašteno zakonom i provedbenim propisima, Školski odbor:

1. Imenuje ravnatelja Škole uz prethodnu suglasnost nadležnog ministra.

2. Imenuje vršitelja dužnosti ravnatelja.

3. Razrješava ravnatelja Škole sukladno zakonskim odredbama i odredbama ovog Statuta.

4. Bira i razrješava predsjednika i zamjenika predsjednika Školskog odbora.

5. Sklapa ugovor o radu sa novoizabranim ravnateljem Škole.

6. Donosi:

* na prijedlog ravnatelja, a uz suglasnost osnivača statut, njegove izmjene i dopune;
* na prijedlog ravnatelja opće akte Škole, njihove izmjene i dopune;
* na prijedlog ravnatelja godišnji plan i program rada Škole i nadzire njegovo izvršenje;
* školski kurikulum na prijedlog učiteljskog vijeća i ravnatelja;
* odluku o raspisivanju natječaja za izbor i imenovanje ravnatelja škole;

- na prijedlog ravnatelja donosi odluku o upućivanju na ovlaštenu prosudbu radne sposobnosti radnika za kojega postoji osnovana sumnja da mu je psihofizičko zdravlje narušeno u mjeri koja umanjuje njegovu radnu sposobnost

* na prijedlog ravnatelja financijski plan, polugodišnji i godišnji obračun Škole;
* Pravilnik o kućnom redu u suradnji s Učiteljskim vijećem, Vijećem roditelja i Vijećem učenika;
* Etički kodeks u suradnji s Učiteljskim vijećem, Vijećem roditelja i Vijećem učenika

1. Odlučuje uz suglasnost osnivača:

* o uporabi viška prihoda u skladu s osnivačkim aktom;
* o davanju u zakup objekata i prostora Škole.

1. Odlučuje:

* o financijskom planu i godišnjem obračunu;
* o ustrojavanju cjelodnevnog ili produženog boravka učenika u Školi;
* o zahtjevima radnika za zaštitu prava iz radnog odnosa;
* o upućivanju radnika na prosudbu radne sposobnosti;
* o žalbama protiv rješenja školskih tijela donesenih na osnovi javnih ovlasti, osim kada je zakonom ili podzakonskim aktom određeno drukčije ;
* o osnivanju učeničkih zadruga i školskih športskih društava.

1. Daje suglasnost

* daje prethodnu suglasnost ravnatelju Škole u vezi zasnivanja i prestanka radnog odnosa sukladno odredbama Zakona o odgoju i obrazovanju u osnovnoj i srednjoj školi.

1. Predlaže osnivaču:

* promjenu naziva i sjedišta Škole,
* statusne promjene,
* promjenu djelatnosti.

1. Predlaže ravnatelju:

* mjere poslovne politike.

12. Razmatra:

* predstavke i prijedloge građana u svezi s radom Škole,
* razmatra rezultate obrazovnog rada.

Školski odbor daje osnivaču i ravnatelju Škole prijedloge i mišljenja o pitanjima važnim za rad i sigurnost u školskoj ustanovi te donosi odluke i obavlja druge poslove utvrđene zakonom, aktom o osnivanju i ovim statutom.

**V. RAVNATELJ**

**Članak 59.**

Ravnatelj je poslovodni i stručni voditelj Škole.

Ravnatelja imenuje Školski odbor uz prethodnu suglasnost nadležnog ministra.

Smatra se da je ministar dao suglasnost za imenovanje ravnatelja ako ne uskrati suglasnost u roku od 15 dana od dana dostave zahtjeva za suglasnošću.

Ako je ministar uskratio suglasnost za imenovanje ravnatelja, postupak izbora ravnatelja se ponavlja.

**Članak 60.**

Ravnatelj se imenuje na pet (5) godina i može ponovno biti imenovan.

Uvjeti za ravnatelja su:

1) završen studij odgovarajuće vrste za rad na random mjestu učitelja, nastavnika ili stručnog suradnika u školskoj ustanovi u kojoj se imenuje za ravnatelja, a koji možebiti:

a) sveučilišni diplomski studij ili

b) integrirani preddiplomski i diplomski sveučilišni studij ili

c) specijalistički diplomski stručni studij.

2) uvjeti propisani člankom 106.Zakona odgoju i obrazovanju u osnovnoj i srednjoj školi

3) najmanje 8 godina staža osiguranja u školskim ili drugim ustanovama u sustavu obrazovanja ili u tijelima državne uprave nadležnim za obrazovanje, od čega najmanje 5 godina na odgojno-obrazovnim poslovima u školskim ustanovama.

Osim osoba koje su završile neki od studija navedenih u stavku 1. podstavku 1. točkama a, b, i c ovoga članka ravnatelj škole može biti i osoba koja je završila stručni četverogodišnji studij za učitelje kojim se stječe 240 ECTS bodova.

Iznimno ravnatelj može biti i osoba koje ne ispunjava uvjete iz stavka 1. podstavka 1. ili stavka 2. ovoga članka ako u trenutku prijave na natječaj za ravnatelja obavlja dužnost ravnatelja u najmanje drugom uzastopnom mandatu, a ispunjavala je uvjete za ravnatelja propisane Zakonom o osnovnom školstvu („Narodne novine“ broj 59/90, 26/93, 27/93, 29/94, 7/96, 59/01, 114/01 i 76/05).

Ravnatelj mora imati i licenciju za rad ravnatelja.

**Članak 61.**

Natječaj za imenovanje ravnatelja raspisuje Školski odbor najkasnije šezdeset dana (60) prije isteka mandata aktualnog ravnatelja.

Natječaj se objavljuje u dnevnom tisku na način da bude dostupan svim zainteresiranim kandidatima na području Republike Hrvatske.

**Članak 62.**

Odlukom o raspisivanju natječaja za imenovanje ravnatelja Školski odbor utvrđuje uvjete koje ravnatelj mora ispunjavati, vrijeme na koje se imenuje, rok za podnošenje prijava na natječaj koji ne može biti kraći od osam (8) dana od dana objave natječaja, naznaku "Za natječaj za imenovanje ravnatelja-ne otvarati", rok u kojem se kandidati izvješćuju o izboru, a koji ne može biti dulji od četrdeset i pet (45) dana od dana isteka roka za podnošenje prijava, te dokazi o ispunjenosti uvjeta koje kandidat uz prijavu treba dostaviti.

**Članak 63.**

Pri zaprimanju prijava kandidata za ravnatelja Škole prijave je potrebno urudžbirati neotvorene, a predsjednik Školskog odbora ih otvara na sjednici Školskog odbora.

Prijave se otvaraju i razmatraju abecednim redom prezimena prijavljenih kandidata, te je za svaku otvorenu prijavu potrebno utvrditi:

* + je li kandidat ispunjava uvjete natječaja,
  + je li ponuda dostavljena u propisanom roku.

**Članak 64.**

U roku od osam (8) dana od sjednice Školskog odbora na kojoj su utvrđeni kandidati koji ispunjavajuuvjete natječaja za ravnatelja Škole i koji su ponude dostavili u propisanom roku, sazivaju se sjednice Učiteljskog vijeća, Vijeća roditelja i Skup radnika.

Sjednice iz stavka 1. ovog članka sazivaju se u skladu s općim aktima škole i odredbama ovog statuta.

**Članak 65.**

Sjednicu Učiteljskog vijeća vodi član Školskog odbora iz reda Učiteljskog vijeća kojeg Učiteljsko vijeće izabere za predsjedavatelja sjednice, sjednicu Vijeća roditelja vodi predsjednik Vijeća roditelja, a skup radnika član Školskog odbora izabran od radničkog vijeća odnosno skupa radnika.

U slučaju nemogućnosti da osobe iz stavka 1. ovog članka vode sjednicu, Učiteljsko vijeće, Vijeće roditelja, odnosno skup radnika biraju predsjedavatelja sjednice.

Na sjednici Učiteljskog vijeća, Vijeća roditelja i na skupu radnika nazočne se izvješćuje o kandidatima za ravnatelja škole koji ispunjavaju uvjete natječaja i koji su ponude dostavili u propisanom roku.

Učiteljsko vijeće,Vijeće roditelja i skup radnika tajno glasuju o kandidatima za ravnatelja škole iz stavka 3. ovog članka, a nakon završenog glasovanja donosi se pisani zaključak s imenom kandidata s najvećim brojem glasova, koji se dostavlja Školskom odboru.

Glasovanje je pravovaljano ako mu je pristupila najmanje natpolovična većina članova Učiteljskog vijeća, Vijeća roditelja te Skupa radnika.

Zaključci tijela iz stavka 4. ovog članka obvezuju članove Školskog odbora koje ih je imenovalo u Školski odbor.

**Članak 66.**

Na sjednici Učiteljskog vijeća, Vijeća roditelja i Skupu radnika bira se izborno povjerenstvo koje će voditi postupak glasovanja i zapisnik o izborima.

Izborno povjerenstvo ima predsjednika i dva (2) člana.

Članom izbornog povjerenstva ne može biti osoba koja je kandidat za ravnatelja Škole.

Izborno povjerenstvo abecednim redom utvrđuje izbornu listu kandidata za ravnatelja koji udovoljavaju uvjetima natječaja i koji su dostavili ponude u roku.

Glasački listići izrađuju se abecednim redom i ovjeravaju pečatom Škole, a broj glasačkih listića mora biti jednak broju članova nazočnih na sjednici na kojoj se provodi glasovanje.

Svaki član nazočan na sjednici Učiteljskog vijeća, Vijeća roditelja i Skupu radnika glasuje na način da na glasačkom listiću zaokruži redni broj ispred prezimena kandidata za kojeg glasuje.

Svaki drukčiji način glasovanja smatra se nevažećim glasačkim listićem.

**Članak 67.**

Nakon obavljenog glasovanja izborno povjerenstvo prebrojava glasove s važećih glasačkih listića i sastavlja listu kandidata za ravnatelja Škole prema broju dobivenih glasova.

U slučaju da dva ili više kandidata za ravnatelja Škole dobiju isti broj glasova, glasovanje se ponavlja između svih kandidata dok ne bude izabran kandidat s najvećim brojem glasova.

Glasovanje se može ponoviti i u slučaju ako Učiteljsko vijeće, Vijeće roditelja ili Skup radnika raspolažu dokazima da je tijekom izbora bilo propusta koji su utjecali na rezultate glasovanja.

Na temelju utvrđenih rezultata glasovanja donose se zaključci iz članka 65. stavci 4.i 6. ovog Statuta.

**Članak 68.**

Nakon održanih sjednica tijela iz članka 64. ovog Statuta, saziva se sjednica Školskog odbora.

Predsjednik Školskog odbora utvrđuje abecednim redom prezimena izbornu listu kandidata za izbor ravnatelja koji udovoljavanju uvjetima natječaja i koji su dostavili prijave u roku.

Odluku o izabranom kandidatu za imenovanje ravnatelja Škole, za kojeg će zatražiti prethodnu suglasnost ministra, Školski odbor donosi javnim glasovanjem, dizanjem ruku, za svakog pojedinog kandidata na utvrđenoj izbornoj listi.

Zaključci svih tijela iz članka 65. stavka 4. ovog Statuta obvezuju pri glasovanju članove Školskog odbora koje ih je imenovalo u Školski odbor.

Ako nitko od prijavljenih kandidata ne bude izabran ili ako se na raspisani natječaj nitko ne prijavi, Školski odbor će donijeti odluku o neimenovanju kandidata.

Nakon donesene odluke o neimenovanju kandidata, Školski odbor donosi odluku o ponavljanju natječaja.

O izboru kandidata za ravnatelja vodi se zapisnik. Zapisnik vodi tajnik Škole ili druga osoba iz reda Školskog odbora koju odredi predsjednik Školskog odbora.

**Članak 69.**

Nakon izbora kandidata za ravnatelja Škole, Školski odbor dostavlja zahtjev nadležnom ministru za dobivanje suglasnosti za imenovanje za predloženog kandidata.

Nakon dobivene suglasnosti nadležnog ministra Školski odbor obvezan je u roku od petnaest (15) dana od dana isteka roka iz članka 59. stavka 3. ovog statuta donijeti odluku o imenovanju kandidata za ravnatelja za kojeg je zatražena prethodna suglasnost.

Odluku o imenovanju ravnatelja Školski odbor donosi javnim glasovanjem.

Odlukom o imenovanju ravnatelja Školski odbor utvrđuje vrijeme stupanja ravnatelja na rad te druga pitanja u svezi s njegovim pravima i obvezama.

S imenovanim ravnateljem predsjednik Školskog odbora sklapa ugovor o radu u skladu s zakonom.

Ako je ministar uskratio suglasnost za imenovanje ravnatelja, postupak izbora kandidata za ravnatelja se ponavlja.

**Članak 70.**

Ako Školski odbor prema natječaju, u postupku određenom ovim Statutom ne imenuje ravnatelja,

za vršitelja dužnosti ravnatelja može biti imenovana osoba koja ispunjava uvjete za učitelja odnosno stručnog suradnika, uz njezin prethodni pristanak.

Glasovanje za vršitelja dužnosti ravnatelja obavlja se javnim glasovanjem i smatra se da je osoba izabrana ako je za nju glasovala većina članova Školskog odbora.

Mandat vršitelja dužnosti ravnatelja traje do imenovanja ravnatelja, a najdulje godinu dana.

*Osoba imenovana za vršitelja dužnosti ravnatelja sklapa sa školskim odborom ugovor o radu na određeno vrijeme za obavljanje poslova vršitelja dužnosti ravnatelja u skladu s važećim propisima.*

*Ako osoba koja je imenovana za vršitelja dužnosti ravnatelja ima sa Školom sklopljen ugovor o radu na neodređeno vrijeme za poslove učitelja ili stručnog suradnika ima pravo na mirovanje ugovora o radu za razdoblje u kojem će obavljati poslove vršitelja dužnosti ravnatelja.*

Vršitelj dužnosti ravnatelja ima sva prava i obveze ravnatelja.

Vršitelj dužnosti ravnatelja imenuje se sukladno odredbi ovoga članka i u slučaju kada Škola nema ravnatelja.

Za vršitelja dužnosti ravnatelja ne može biti imenovana osoba kojoj je ministar uskratio suglasnost u postupku imenovanja ravnatelja Škole.

**Članak 71.**

Na zahtjev osobe koja je imenovana ravnateljem škole, a koja u školi ima sklopljen ugovor o radu na neodređeno vrijeme za radno mjesto učitelja ili stručnog suradnika, taj ugovor o radu mirovati će do prestanka mandata, a najdulje za vrijeme dva uzastopna mandata.

Osoba iz stavka 1. ovoga članka ima pravo povratka na rad na poslove na kojima je prethodno radila u roku od trideset (30) dana od dana prestanka obavljanja ravnateljskih poslova, u suprotnom joj prestaje radni odnos.

**Članak 72.**

Školski odbor je dužan u roku od 45 dana od dana isteka roka za podnošenje prijava obavijestiti svakog prijavljenog kandidata o izboru i imenovanju ravnatelja i dati mu pouku o njegovu pravu da pregleda natječajni materijal i da u roku od 15 dana od dana primitka obavijesti može zahtijevati sudsku zaštitu kod nadležnog suda.

Osoba koja je podnijela prijavu na natječaj može pobijati tužbom odluku o imenovanju zbog bitne povrede postupka ili zbog toga što izabrani kandidat ne ispunjava uvjete koji su objavljeni u natječaju.

Tužba se podnosi općinskom sudu mjesno nadležnom prema sjedištu Škole.

**Članak 73**.

Ravnatelj uz poslove za koje je ovlašten zakonom i provedbenim propisima:

* poduzima pravne radnje u ime i za račun Škole,
* predlaže Školskom odboru godišnji plan i program rada škole,
* predlaže Školskom odboru statut i opće akte,
* predlaže Školskom odboru financijski plan te polugodišnji i godišnji obračun,
* uz prethodnu suglasnost Školskog odbora odlučuje o zasnivanju i prestanku radnog odnosa sukladno članku 114. Zakona o odgoju i obrazovanju u osnovnoj i srednjoj školi,
* samostalno odlučuje o zasnivanju radnog odnosa kada je zbog obavljanja poslova koji ne trpe odgodu potrebno zaposliti osobu na vrijeme do petnaest (15) dana, a od šesnaestog (16.) dana uz prethodnu suglasnost Školskog odbora bez natječaja na određeno vrijeme, dozasnivanjaradnogodnosanatemeljunatječajailinadrugipropisaninačin, alineduljeod 60 danaračunajućiodprvogdanatrajanjatogradnogodnosa.
* provodi odluke stručnih tijela i Školskog odbora,
* posjećuje nastavu i druge oblike odgojno-obrazovnog rada, analizira rad učitelja i stručnih suradnika te osigurava njihovo stručno osposobljavanje i usavršavanje,
* planira rad, saziva i predsjedava sjednicama Učiteljskog vijeća,
* predlaže školski kurikulum u suradnji s Učiteljskim vijećem,
* poduzima mjere propisane zakonom zbog neizvršavanja poslova ili zbog neispunjavanja drugih obveza iz radnog odnosa,
* brine se o sigurnosti te o pravima i interesima učenika i radnika Škole,
* odgovara za sigurnost učenika, učitelja, stručnih suradnika i ostalih radnika,
* surađuje s učenicima i roditeljima,
* surađuje s osnivačem, tijelima državne uprave, ustanovama i drugim tijelima,
* nadzire pravodobno i točno unošenje podataka u elektronsku maticu,
* organizira i vodi poslovanje Škole,
* donosi plan radnih mjesta,
* donosi plan nabave dugotrajne imovine,
* sudjeluje u radu Školskog odbora, bez prava odlučivanja,
* obustavlja izvršenje odluka kolegijalnih tijela za koje smatra da nisu utemeljene na zakonu, podzakonskom ili općem aktu,
* izvješćuje osnivača o nemogućnosti utemeljenja Školskog odbora,
* izdaje radne naloge radnicima,
* imenuje razrednike,
* izvršava odluke i zaključke osnivača, Školskog odbora i Učiteljskog vijeća,
* saziva konstituirajuću sjednicu Školskog odbora i Vijeća roditelja,
* samostalno istupa u pravnom prometu u kojem sudjeluje Škola ukoliko pojedinačna vrijednost nekretnine, odnosno imovine, te investicijskih radova ne prelazi kunsku vrijednost od 100.000,00 kuna,
* za pravni promet čija vrijednost prelazi 100.000,00 kuna ravnatelj je dužan ishoditi suglasnost Školskog odbora,
* u slučajevima kada je pojedinačna vrijednost nekretnine, ili neke druge imovine, te investicijskih radova, veća od kunske vrijednosti 300.000,00 kuna za sklapanje pravnog prometa ravnatelj je dužan, uz suglasnost Školskog odbora, pribaviti i prethodnu suglasnost nadležnog tijela Zadarske županije, odnosno Župana,
* u slučajevima kada je pojedinačna vrijednost nekretnine, ili neke druge imovine, veća od kunske vrijednosti 500.000,00 kuna za sklapanje pravnog prometa ravnatelj je dužan, uz suglasnost Školskog odbora, pribaviti i prethodnu suglasnost Osnivača,
* upućuje radnike na redovite i izvanredne liječničke preglede,
* predlaže školskom odboru donošenje odluke o upućivanju radnika na prosudbu radne sposobnosti,
* izvješćuje kolegijalna tijela o nalazima i odlukama tijela upravnog i stručnog nadzora
* odobrava izlete i ekskurzije učenika,
* izdaje učiteljima i stručnim suradnicima rješenja o tjednom i godišnjem zaduženju,
* utvrđuje dežurstva učitelja i raspored sati dnevnog trajanja nastave,
* zabranjuje u školi svaki oblik promidžbe i prodaje proizvoda koji nisu u skladu s ciljevima odgoja i obrazovanja,
* obavlja druge poslove utvrđene statutom i drugim općim aktima Škole te poslove za koje izrijekom zakonom, provedbenim propisima ili općim aktima nisu ovlaštena druga tijela Škole.

**Članak 74.**

Ravnatelj je samostalan u radu, a odgovoran je Školskom odboru i osnivaču sukladno zakonskim odredbama. U sklopu svojih ovlaštenja, ravnatelj može drugoj osobi dati specijalnu ili generalnu punomoć za zastupanje u pravnom prometu i o tome je dužan izvijestiti Školski odbor.

Ravnatelj može osnivati povjerenstva i radne skupine za izradu nacrta pojedinih akata ili obavljanje poslova važnih za djelatnost Škole.

**Članak 75.**

Ravnatelju Škole ugovor o radu prestaje:

1. smrću,
2. istekom vremena na koje je sklopljen ugovor o radu na određeno vrijeme,
3. završetkom školske godine (31.kolovoza) u kojoj je navršio 65 godina života i najmanje 15 godina mirovinskog staža,
4. sporazumom ravnatelja i Škole,
5. dostavom pravomoćnog rješenja o priznanju prava na invalidsku mirovinu zbog potpunog gubitka radne sposobnosti za rad,
6. otkazom sukladno zakonskim odredbama.

**Članak 76.**

Školski odbor će razriješiti ravnatelja i prije isteka roka na koji je imenovan ako ravnatelj zanemaruje obveze poslovodnog i stručnog voditelja škole te u slučajevima propisanim Zakonom o ustanovama :

1. ako ravnatelj sam zatraži razrješenje u skladu s ugovorom o radnom odnosu,
2. ako nastanu takvi razlozi koji po posebnim propisima ili propisima kojima se uređuju radni odnosi dovode do prestanka ugovora o radu,
3. ako ravnatelj ne postupa po propisima ili općim aktima Škole, ili neosnovano ne izvršava odluke Školskog odbora ili postupa protivno njima,
4. ako ravnatelj svojim nesavjesnim ili nepravilnim radom prouzroči školi veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Škole.

Školski odbor može razriješiti ravnatelja Škole i na prijedlog prosvjetnog inspektora koji o prijedlogu za razrješenje izvješćuje nadležnog ministra.

Ako Školski odbor ne razriješi ravnatelja škole na prijedlog prosvjetnog inspektora u roku od 15 dana od dana dostave prijedloga, a ministar procijeni da je prijedlog opravdan, ministar će razriješiti ravnatelja.

**Članak 77 .**

Kada se ravnatelja razrješuje iz razloga navedenih u članku 76. stavku 1. točka 1. ovog Statuta s ravnateljem će Škola sklopiti sporazum o prestanku ugovora o radu u pisanom obliku.

Kada Školski odbor utvrdi da postoje razlozi za razrješenje iz razloga navedenih u članku 75. stavak 1. točke 3. i 4. ovog Statuta, prije donošenja odluke o razrješenju, obvezan je ravnatelju omogućiti da iznese svoju obranu odnosno da se izjasni o navedenim razlozima u pisanom obliku i u primjerenom roku od najmanje osam (8) dana.

**Članak 78.**

Nakon očitovanja ravnatelja o razlozima za razrješenje, ili protekom roka za očitovanje ravnatelja ako se ravnatelj nije očitovao, o prijedlogu za razrješenje ravnatelja članovi Školskog odbora odlučit će javnim glasovanjem, u roku od petnaest (15) dana.

Odluku o razrješenju ravnatelja Škola dostavlja osnivaču u roku od tri (3) dana od dana donošenja.

**Članak 79.**

Protiv odluke o razrješenju ravnatelj, koji je razriješen, ima pravo tužbom tražiti sudsku zaštitu prava, ako smatra da je bio povrijeđen propisani postupak i da je ta povreda mogla bitno utjecati na odluku ili da nisu postojali razlozi za razrješenje propisani odredbom članka 76. ovoga Statuta.

Tužba se podnosi općinskom sudu mjesno nadležnom prema sjedištu Škole u roku od trideset (30) dana od dana primitka odluke o razrješenju.

**Članak 80.**

Nakon donošenja odluke o razrješenju ravnatelja zbog razloga navedenih u članku 76. stavak 1. točke 3. i 4. ovog Statuta Škola će ravnatelju otkazati ugovor o radu.

Otkaz mora biti u pisanom obliku i dostavljen razriješenom ravnatelju, a otkazni rok iznosi mjesec (1) dana.

Protiv odluke o otkazu ugovora o radu ravnatelj može podnijeti tužbu samo ako je podnio tužbu protiv odluke o razrješenju sukladno Zakonu o ustanovama.

Tužba iz stavka 3.ovoga članka podnosi se općinskom sudu mjesno nadležnom prema sjedištu Škole u roku od trideset (30) dana od dana primitka odluke o otkazu ugovora o radu.

**Članak 81.**

U slučaju razrješenja ravnatelja Škole Školski odbor imenovat će vršitelja dužnosti ravnatelja iz redova učitelja i stručnih suradnika, a u roku od 30 dana od dana imenovanja vršitelja dužnosti raspisati će natječaj za izbor ravnatelja.

**VI. TAJNIK ŠKOLE**

**Članak 82.**

Škola ima tajnika.

Za tajnika Škole može biti izabrana osoba koja ima:

* završen sveučilišni diplomski studij pravne struke ili specijalistički diplomski stručni studij javne uprave,odnosno stručni studij upravne struke
* preddiplomski stručni studij upravne struke, ako se na natječaj ne javi osoba iz točke 1. ovoga stavka.

**Članak 83.**

Tajnik Školezasnivaradniodnosnatemeljunatječajakojiseobjavljujenamrežnimstranicama i oglasnoj ploči Hrvatskog zavoda za zapošljavanje te mrežnim stranicama i oglasnoj ploči Škole.

Rok za primanje ponuda kandidata ne može biti kraći od osam (8) dana.

Iznimno, ravnatelj može samostalno zasnovati radni odnos s tajnikom Škole bez natječaja kada je zbog obavljanja poslova koji ne trpe odgodu potrebno zaposliti osobu na vrijeme do 15 dana, a od šesnaestog (16.) dana uz prethodnu suglasnost školskog odbora bez natječaja na određeno vrijeme, do zasnivanja radnog odnosa na temelju natječaja ili na drugi propisani način, ali ne dulje od 60 dana računajući od prvog dana trajanja tog radnog odnosa.

**Članak 84.**

Djelokrug rada tajnika propisuje Ministar.

Tajnik obavlja poslove propisane Pravilnikom o djelokrugu rada tajnika te administrativno tehničkim i pomoćnim poslovima koji se obavljaju u osnovnoj školi („Narodne novine“ broj 41/14 ).

**VII. STRUČNA TIJELA ŠKOLE**

**Članak 85.**

Stručna tijela Škole su Učiteljsko vijeće i Razredno vijeće.

**Članak 86.**

Učiteljsko vijeće čine svi učitelji i stručni suradnici Škole i ravnatelj Škole.

Učiteljsko vijeće uz poslove određene zakonom i provedbenim propisima:

* predlaže školski kurikulum Školskom odboru,
* predlaže godišnji plan i program rada Škole,
* analizira i ocjenjuje odgojno-obrazovni rad,
* glasuje o kandidatima za ravnatelja Škole i sastavlja pisani zaključak,
* skrbi o primjeni suvremenih oblika i metoda nastavnog rada s učenicima,
* odlučuje o pedagoškim mjerama sukladno odredbama ovoga statuta, a u skladu sa zakonskim odredbama,
* na prijedlog nadležnog liječnika donosi odluku o oslobađanju od pohađanja određenog nastavnog predmeta ili određene aktivnosti ako bi to sudjelovanje štetilo zdravlju učenika,
* raspravlja o prijedlogu Etičkog kodeksa neposrednih nositelja odgojno – obrazovne djelatnosti i Kućnog reda
* raspravlja i odlučuje o stručnim pitanjima, osniva stručne aktive i imenuje njegove voditelje,
* daje prijedloge Školskom odboru i ravnatelju za unapređivanje organizacije rada i djelatnosti Škole te uvjetima za odvijanje odgojno obrazovnog rada,
* obavlja druge poslove utvrđene ovim statutom i drugim aktima Škole.

Učiteljsko vijeće radi na sjednicama.

Sjednice Učiteljskog vijeća saziva i predsjedava im ravnatelj Škole.

**Članak 87.**

Razredno vijeće čine učitelji koji izvode nastavu u razrednom odjelu.

Razredno vijeće:

- skrbi o odgoju i obrazovanju učenika u razrednom odjelu,

- skrbi o ostvarivanju nastavnog plana i programa,

- predlaže izlete i ekskurzije razrednog odjela,

- surađuje s roditeljima i skrbnicima učenika,

- obavlja druge poslove određene ovim Statutom i drugim aktima Škole.

Razredno vijeće radi na sjednicama.

Sjednice Razrednog vijeća saziva i predsjedava im razrednik u dogovoru s ravnateljem.

**Članak 88.**

Na sjednicama Učiteljskog i Razrednog vijeća odlučuje se većinom nazočnih članova javnim glasovanjem ako za pojedino pitanje u odredbama ovog Statuta ili Poslovnika o radu kolegijalnih tijela nije određeno drukčije.

**Članak 89.**

Svaki razredni odjel ima razrednika.

Razrednik je stručni voditelj razrednog odjela i Razrednog vijeća.

Razredni učitelj u prva četiri razreda ujedno je i razrednik razrednog odjela.

Razrednik:

* skrbi o redovitom pohađanju nastave i izvršavanju drugih obaveza učenika,
* skrbi o ostvarivanju godišnjeg plana i programa rada u svom razrednom odjelu,
* prati život i rad učenika izvan Škole,
* ispunjava i supotpisuje svjedodžbe, prijepis ocjena i druge isprave svog razrednog odjela, te ispunjava i ažurira podatke u E-matici za svoj razredni odjel,
* saziva sjednice Razrednog vijeća i predsjedava im,
* podnosi izvješće o radu Razrednog vijeća Učiteljskom vijeću,
* izvješćuje učenike i njihove roditelje odnosno skrbnike o postignutim rezultatima učenika razrednog odjela u učenju i vladanju,
* priopćuje učeniku opći uspjeh,
* skrbi o redovitom ocjenjivanju učenika iz nastavnih predmeta i vladanja,
* pomaže učenicima u rješavanju školskih i drugih problema,
* obavlja druge poslove sukladno zakonu, provedbenim propisima, ovom Statutu i drugim općim aktima Škole.

**VIII. RADNICI ŠKOLE**

**Članak 90.**

Radnici Škole su osobe koje su sa Školom sklopile ugovor o radu na neodređeno ili određeno vrijeme s punim ili nepunim radnim vremenom i druge osobe potrebne za rad školske ustanove.

Škola može na prijedlog osnivača i uz suglasnost Ministarstva angažirati i druge odgojno-obrazovne radnike za posebne potrebe u odgojno-obrazovnom radu.

Posebne potrebe u odgojno-obrazovnom radu odnose se na: rad sa darovitim učenicima, rad sa učenicima s teškoćama u razvoju, rad s učenicima pripadnicima nacionalnih manjina.

**Članak 91.**

Učitelji i stručni suradnici imaju obvezu trajno se stručno usavršavati kroz programe koje je odobrilo Ministarstvo, a u skladu sa zakonskim odredbama te odredbama Državnog pedagoškog standarda osnovnoškolskog odgoja i obrazovanja.

Usavršavanje iz stavka 1. ovoga članka sastavni je dio radnih obveza učitelja i stručnih suradnika.

Ravnatelj, učitelji i stručni suradnici obvezni su stjecati licenciju kojom dokazuju potrebne razine općih i stručnih kompetencija i obnavljati licenciju sukladno zakonskim odredbama i podzakonskim propisima.

Učitelji, stručni suradnici i ravnatelji mogu napredovati u struci u najmanje tri razine i stjecati odgovarajuća znanja.

Učitelji, stručni suradnici i ravnatelj škole mogu biti nagrađeni za izvanredna postignuća u odgojno-obrazovnoj djelatnosti.

Ministar propisuje razine, uvjete i način napredovanja i nagrađivanja.

**Članak 92.**

Učitelji i stručni suradnici i svi radnici Škole dužni su poduzimati mjere radi zaštite prava učenika te o svakom kršenju tih prava, posebice o oblicima tjelesnog ili duševnog nasilja, spolne zlouporabe, zanemarivanja ili nehajnog postupanja, zlostavljanja ili izrabljivanja učenika,obvezni su odmah izvijestiti ravnatelja Škole.

Ravnatelj Škole je obvezan odmah o svakom kršenju prava učenika iz stavka 2. ovoga članka izvijestiti nadležno tijelo socijalne skrbi, pravobranitelja za djecu odnosno drugo nadležno tijelo***.***

**Članak 93.**

Zasnivanje i prestanak radnog odnosa radnika Škole obavlja se u skladu sa zakonskim odredbama, podzakonskim aktima i općim aktima Škole.

Ugovore o radu s radnicima sklapa ravnatelj Škole u skladu sa zakonskim odredbama, pravilnikom o radu te odredbama ovoga Statuta.

Raspored radnih obveza radnika određuje ravnatelj u skladu sa zakonom, podzakonskim aktima, općim aktima Škole, ugovorom o radu i godišnjim planom i programom rada Škole.

**Članak 94.**

Pravilnikom o radu Škole uređuje se zasnivanje i prestanak radnog odnosa, prava i obveze iz radnog odnosa i druga pitanja u svezi s radnim odnosima radnika Škole.

**IX. UČENICI ŠKOLE**

**Članak 95.**

U prvi razred Škola upisuje djecu koja su do 1. travnja tekuće godine navršila šest (6) godina života.

Upis djece u prvi razred provodi se prema planu upisa koji donosi ured državne uprave u Zadarskoj županiji nadležan za poslove obrazovanja.

Iznimno od stavka 1. ovog članka, a na zahtjev roditelja, sukladno rješenju ureda državne uprave u Zadarskoj županiji, Škola će upisati i dijete koje do 31. ožujka tekuće godine nema navršenih šest (6) godina života.

Iznimno od stavka 1. ovog članka, a na zahtjev stručnog povjerenstva Škole, sukladno rješenju ureda državne uprave u Zadarskoj županiji, djetetu se može odgoditi upis u prvi razred za jednu školsku godinu.

**Članak 96.**

U prvi razred se upisuju učenici koji pripadaju upisnom području Škole, a iznimno se može upisati u prvi razred škole i učenike koji ne pripadaju upisnom području ako to ne izaziva povećanje broja razrednih odjela utvrđenih planom upisa u Školi.

**Članak 97.**

Psihofizičko stanje djeteta prije redovitog upisa u prvi razred utvrđuje stručno povjerenstvo Škole za utvrđivanje psihofizičkog stanja djeteta odnosno učenika.

Psihofizičko stanje djeteta, odnosno učenika radi prijevremenog upisa, odgode ili privremenog oslobađanja od upisa u prvi razred, privremenog oslobađanja od već započetog školovanja i radi utvrđivanja primjerenog školovanja, utvrđuje stručno povjerenstvo ureda državne uprave u Zadarskoj županiji.

**Članak 98.**

Dijete, odnosno učenik, se može privremeno osloboditi upisa u prvi razred, odnosno privremeno osloboditi već započetog školovanja kada dijete, odnosno učenik ima teško oštećeno zdravlje zbog čega mu je onemogućeno redovito školovanje ili koje ima višestruke teškoće te su po posebnim propisima roditelji stekli pravo na status roditelja njegovatelja ili je dijete, s obzirom na vrstu, stupanj i težinu oštećenja, steklo pravo na skrb izvan vlastite obitelji radi osposobljavanja na samozbrinjavanje u domu socijalne skrbi ili pravo na pomoć i njegu u kući, u okviru kojeg se osigurava pružanje usluga psihosocijalne pomoći.

**Članak 99.**

Redovni upis u prvi razred Škola provodi prema programu upravnog tijela Županije.

Upis učenika provodi upisno povjerenstvo, koje imenuje upravno tijelo Županije.

Izvanredni upis provodi se do početka školske godine.

**Članak 100.**

Pri upisu u prvi razred uzimaju se podaci iz izvoda iz matice rođenih, domovnice za djecu koja su hrvatski državljani, isprava o prebivalištu ili boravištu roditelja odnosno skrbnika te podaci koje Školi dostavi nadležno upravno tijelo.

Kod upisa u prvi razred povjerenstvo iz članka 97. stavak 1. ovoga Statuta prikuplja podatke o socijalnom i zdravstvenom položaju djeteta te obilježjima njegove sredine, koji su značajni za praćenje razvoja učenika i popunjavanje evidencijskog lista učenika i druge pedagoške dokumentacije.

**Članak 101.**

Škola će u skladu s zahtjevom roditelja, učenika koji je pohađao drugu školu, upisati u odgovarajući razred, uz suglasnost ravnatelja.

Nakon upisa učenika, Škola će izvijestiti drugu osnovnu školu o obavljenom upisu i zatražiti od te škole da ispiše učenika i dostavi Školi prijepis ocjena.

Učenika koji je prešao u drugu osnovnu školu, Škola će ispisati u roku od sedam (7) dana od primljene obavijesti o upisu učenika u drugu školu, izdati prijepis ocjena i zaključiti posljednji razred u matičnoj knjizi, koji je učenik završio u Školi.

Škola je dužna učeniku koji je prešao iz druge osnovne škole omogućiti učenje stranog jezika koji mu je do prelaska bio prvi strani jezik uz uvjet da je na provjeri znanja utvrđena mogućnost uključivanja u nastavu tog stranog jezika.

Ako nisu ispunjeni uvjeti iz stavka 4. ovog članka Škola je obvezna učeniku omogućiti pohađanje tog stranog jezika u drugoj školi.

Uvjete i način pohađanja prvog stranog jezika u drugoj školi utvrđuje Škola uz suglasnost ureda državne uprave u Zadarskoj županiji i roditelja učenika.

**Članak 102.**

Učenika državljana država članica EU, azilanta, tražitelja azila, stranca pod supsidijarnom zaštitom i stranca pod privremenom zaštitom ili hrvatskog državljanina koji je prekinuo školovanje u inozemstvu i koji želi nastaviti osnovno školovanje u Republici Hrvatskoj, Škola će upisati u odgovarajući razred nakon utvrđivanja istovjetnosti svjedodžbe radi nastavka izobrazbe.

Učenici iz stavka 1. ovog članka imaju sva prava i školuju se pod istim uvjetima kao i učenici hrvatski državljani.

Škola je dužna pružati posebnu pomoć učenicima koji ne znaju ili nedostatno poznaju hrvatski jezik.

**Članak 103.**

Učenici imaju pravo:

* biti obaviješteni o svim pitanjima koja se na njih odnose;

- sudjelovati u odgojno-obrazovnom procesu

* na savjet i pomoć u rješavanju problema, a sukladno njegovom najboljem interesu;
* na uvažavanje njihovog mišljenja;
* na pomoć drugih učenika škole;
* na pritužbu koju može predati učiteljima, ravnatelju i školskom odboru;
* na sudjelovanje u radu Vijeća učenika te u izradi i provedbi kućnog reda;
* na predlaganje poboljšanja odgojno-obrazovnog procesa i odgojno-obrazovnog rada;
* koristiti objekte Škole i materijalne pogodnosti u skladu s njihovom namjenom;
* koristiti sredstva koja služe za ostvarivanje nastavnih sadržaja;
* ustrojavati razredne oblike kulturno-umjetničkih i športskih sadržaja.

Učenici su dužni:

* ispunjavati upute učitelja, stručnih suradnika i ravnatelja i drugih radnika škole, a koje su u skladu s pravnim propisima i kućnim redom;
* čuvati udžbenike i druga obrazovna i nastavna sredstva;
* redovito pohađati nastavu i izvršavati druge školske obveze;
* savjesno učiti i aktivno sudjelovati u nastavnom procesu;
* njegovati humane odnose među učenicima, učiteljima i drugim radnicima škole;
* čuvati imovinu koju koriste te imovinu drugih učenika i radnika Škole;
* pridržavati se pravila kućnog rada;
* pravodobno opravdavati izostanke i zakašnjenja.

**Članak 104.**

Škola je dužna poduzeti sve potrebne mjere za osiguravanje sigurnosti i zaštite zdravlja učenika.

Učitelji i stručni suradnici i svi radnici Škole dužni su poduzimati mjere radi zaštite prava učenika te o svakom kršenju tih prava, posebice o oblicima tjelesnog ili duševnog nasilja, spolne zlouporabe, zanemarivanja ili nehajnog postupanja, zlostavljanja ili izrabljivanja učenika, obvezni su odmah izvijestiti ravnatelja Škole.

Ravnatelj i učitelji su dužni omogućiti pravobranitelju za djecu da upoznaje i savjetuje učenike o načinu ostvarivanja i zaštite njihovih prava i interesa.

Ravnatelj Škole je obvezan odmah o svakom kršenju prava učenika iz stavka 2. ovoga članka izvijestiti nadležno tijelo socijalne skrbi, pravobranitelja za djecu odnosno drugo nadležno tijelo***.***

Sva školska tijela dužna su surađivati s pravobraniteljem za djecu i na njegov zahtjev podnositi izvješća i odgovarati na upite, odnosno pravobranitelju za djecu osigurati dostupnost i uvid u sve podatke, informacije i akte koji se odnose na prava i zaštitu učenika bez obzira na stupanj njihove tajnosti.

**Članak 105.**

Izostanke i zakašnjenja na nastavu i druge oblike odgojno-obrazovnog rada učenici su dužni opravdati (ispričnicom roditelja, skrbnika, liječnika i sl.).

Opravdanim izostancima smatra se bolest učenika, smrtni slučaj u obitelji, iznimne potrebe u čuvanju imovine obitelji, problemi u prometu, elementarne nepogode, bolest članova obitelji i sl.

Učenik može izostati s nastave prema odobrenju:

* učitelja s njegovog sata
* razrednika do tri (3) radna dana
* ravnatelja do pet (5) radnih dana
* učiteljskog vijeća više od pet (5) radnih dana.

**Članak 106.**

Ako učenik ne dolazi redovito na nastavu ili ne izvršava druge obveze, Škola će zatražiti od roditelja ili skrbnika objašnjenje o razlozima učenikovog neizvršavanja obveza.

Roditelj ili skrbnik je dužan u roku tri (3) dana od primitka obavijesti, pisanim ili usmenim putem, opravdati učenikov izostanak ili obrazložiti razloge učenikovog neizvršavanja obveza.

Ukoliko roditelj ili skrbnik u roku iz stavka 2. ovog članka ne opravda učenikov izostanak ili ne obrazloži razloge zbog kojih je pozvan, ovlaštena školska tijela dužna su protiv učenika pokrenuti postupak izricanja pedagoških mjera.

Pod neredovitim dolaskom u Školu smatra se neopravdani izostanak u trajanju zbog kojega se učeniku mogu izreći pedagoške mjere.

**Članak 107.**

Učenicima se mogu izricati pedagoške mjere propisane zakonom.

Učenicima se mogu, ukoliko to procijeni Razredno vijeće, uskratiti određene aktivnosti koje nisu obvezne nastavnim planom i programom (izvannastavne aktivnosti, odlazak na izlet ili ekskurziju, sudjelovanje na školskim predstavama, natjecanjima i slično), zbog osobito teških povreda dužnosti i obveza za koje su predviđene pedagoške mjere ukora, strogog ukora, odgojno-obrazovnog tretmana produženog stručnog postupka i preseljenje u drugu školu.

Način, postupak i tijela ovlaštena za izricanje i provođenje pedagoških mjera, te postupka iz stavka 2. ovog članka, propisane su u glavi X. ovoga Statuta, koje se primjenjuju do donošenja Pravilnika o kriterijima za izricanje pedagoških mjera koji donosi ministar znanosti, obrazovanja i sporta, a stupanjem na snagu navedenoga Pravilnika prestaju se primjenjivati pedagoške mjere propisane u glavi X ovog statuta, osim članaka 133.-134. koji se i dalje nastavljaju primjenjivati, bez obzira na navedeni Pravilnik, a kojima su propisane pohvale i nagrade učenicima koji se ističu u učenju i vladanju.

Zabranjeno je kažnjavanje učenika udaljavanjem s nastave i tjelesno kažnjavanje učenika.

Učitelj koji postupi suprotno odredbama stavka 3. ovog članka, čini tešku povredu radne obveze.

**Članak 108.**

Učenika se tijekom nastavne godine ocjenjuje iz svakog nastavnog predmeta te iz vladanja.

Ocjene iz nastavnih predmeta su brojčane; odličan (5), vrlo dobar (4), dobar (3) , dovoljan (2) i nedovoljan (1) , a iz vladanja opisne; uzorno, dobro i loše.

**Ispiti**

**a) Ispit pred povjerenstvom**

**Članak 109.**

Roditelj učenika koji nije zadovoljan učenikovom zaključenom ocjenom iz pojedinog nastavnog predmeta ima pravo u roku od dva (2) dana odzavršetka nastavne godine podnijeti zahtjev Učiteljskom vijeću radi polaganja ispita pred povjerenstvom

Polaganje ispita iz stavka 2. ovoga članka provodi se u roku od dva (2) dana od dana podnošenja zahtjeva.

Povjerenstvo iz stavka 1. ovoga članka čine tri (3) člana koje određuje Učiteljsko vijeće:

* predsjednik (razrednik)
* ispitivač (učitelj predmeta iz kojeg se polaže popravni ispit ili učitelj razredne nastave ako ispit polaže učenik u razrednoj nastavi)
* član povjerenstva (učitelj istog ili srodnog predmeta).

Ako Povjerenstvo na ispitu utvrdi prolaznu ocjenu ta ocjena je konačna.

Ako Povjerenstvo utvrdi učeniku ocjenu nedovoljan (1), a učenik ima zaključenu ocjenu nedovoljan (1) iz najviše dvaju nastavnih predmeta, upućuje ga se na dopunski rad iz članka 113. ovoga statuta.

**Članak 110.**

Ispit iz članka 109. stavka 2. ovog statuta u pravilu se sastoji od pisanog i usmenog dijela.

Pisani dio ispita traje najdulje 45 minuta, a usmeni dio najdulje 20 minuta.

Na krajuispita Povjerenstvo većinom glasova utvrđuje ocjenu koja se učeniku odmah priopćuje.

O tijeku ispita vodi se zapisnik, a u zapisnik se upisuje dan i vrijeme održavanja ispita, osobni podaci o učeniku, pitanja na pisanom i usmenom dijelu ispita, ocjene iz pisanog i usmenog dijela ispita te konačna ocjena.

Pisani radovi učenika prilažu se zapisniku i pohranjuju u pismohrani Škole.

Zapisnik potpisuju svi članovi Povjerenstva.

**Članak 111.**

Roditelj koji nije zadovoljan ocjenom iz vladanja može u roku od dva (2) dana od završetka nastavne godine podnijeti zahtjev Učiteljskomvijeću radi preispitivanja ocjene.

Odluka o ocjeni iz vladanja Učiteljskog vijeća je konačna.

**Članak 112.**

Učenici koji iz opravdanih razloga nisu mogli pohađati nastavu i biti ocijenjeni iz jednog ili više predmeta upućuju se na polaganje predmetnog ili razrednog ispita .

Ispite iz stavka 1. ovog članka polažu sukladno važećem Pravilniku o polaganju razrednih i predmetnih ispita.

**b) Dopunski rad učenika**

**Članak 113.**

Za učenika koji je na kraju nastavne godine ocijenjen iz najviše dva predmeta ocjenom nedovoljan (1),Škola je dužna organizirati pomoć u učenju i nadoknađivanju znanja kroz dopunski rad koji je učenik dužan pohađati.

Dopunski rad iz stavka 1. ovoga članka utvrđuje Učiteljsko vijeće po nastavnim predmetima.

Dopunski rad ne može trajati kraće od 10 i dulje od 25 sati po nastavnom predmetu.

Ako učenik tijekom dopunskog rada ostvari očekivane ishode učitelj mu zaključuje mu prolaznu ocjenu. S ocjenom ili potrebom upućivanja na popravni ispit učitelj je dužan upoznati učenika na zadnjem satu dopunskog rada.

**C) Popravni ispit**

**Članak 114.**

Ako se učeniku od četvrtog do osmog razreda ne zaključi prolazna ocjena, upućujega se na popravni ispit koji se održava krajem školske godine, a najkasnijedo 25. kolovoza tekuće školske godine.

Popravni ispit polaže se pred ispitnim povjerenstvom koje imenuje ravnatelj, a ocjena povjerenstva je konačna.

Učiteljsko vijeće određuje termine popravnih ispita krajemškolske godine, a najkasnije do 25. kolovoza tekuće školske godine i objavljuje ih na mrežnim stranicama i oglasnoj ploči Škole.

Učenici koji na kraju nastavne godine imaju ocjenu nedovoljan iz tri (3) ili više nastavnih predmeta, upućuju se na ponavljanje razreda.

**Članak 115.**

Popravni ispit učenik polaže pred povjerenstvom.

Povjerenstvo ima tri člana:

* predsjednik (razrednik),
* ispitivač (učitelj predmeta iz kojega se polaže popravni ispit ili učitelj razredne nastave ako popravni ispit polaže učenik četvrtog razreda),
* član povjerenstva (učitelj istog ili srodnog predmeta).

Članove povjerenstva imenuje ravnatelj i vrši neposredni nadzor nad radom povjerenstva.

**Članak 116.**

Popravni ispit sastoji se od pisanog i usmenog dijela, u ovisnosti od nastavnog predmeta.

Iz kojih će se predmeta polagati pisani i usmeni ispit, a iz kojih samo usmeni ispit, određuje Učiteljsko vijeće.

Kada se ispit sastoji od pismenog i usmenog dijela, održavaju se u dva ili više dana. Ako se ispit provodi pismeno i usmeno, prvo se provodi pismeni dio ispita, a potom usmeni dio ispita.

Učenik može polagati popravni ispit iz jednog predmeta u jednom danu.

Pisani dio ispita traje najdulje 45 minuta.

Usmeni dio ispita traje najdulje 30 minuta.

**Članak 117.**

Pitanja na pisanom dijelu ispita utvrđuje povjerenstvo.

Pitanja na usmenom dijelu ispita mogu pored ispitivača postavljati i drugi članovi povjerenstva.

**Članak 118.**

Na kraju ispita povjerenstvo utvrđuje ocjenu.

Članovi povjerenstva donose ocjenu većinom glasova.

Donesenu ocjenu predsjednik povjerenstva dužan je učeniku neposredno priopćiti.

Ocjena ispitnog povjerenstva je konačna.

**Članak 119.**

O tijeku ispita vodi se zapisnik.

Zapisnik se vodi za svakoga učenika koji je pristupio popravnom ispitu.

Zapisnik vodi član povjerenstva, a potpisuju ga predsjednik i drugi član**.**

U zapisnik se upisuje dan i vrijeme održavanja ispita, osobni podaci o učeniku, pitanja na pisanom i usmenom dijelu ispita, ocjene iz pisanog i usmenog dijela ispita i konačna ocjena.

Zapisniku se prilažu i pisani radovi učenika.

Zapisnici o popravnim ispitima i pisani radovi učenika pohranjuju se u pismohrani Škole.

**Članak 120.**

Učeniku koji uspješno završi dopunski rad odnosno položi popravni ispit, ocjena se upisuje u svjedodžbu.

**d) Predmetni ili razredni ispiti**

**Članak 121.**

Učenik koji želi pristupiti polaganju predmetnog ili razrednog ispita, podnosi Razrednom vijeću zahtjev za polaganje ispita u kojem navodi razred i predmete koje želi polagati.

Učenik se upućuje na polaganje predmetnog ili razrednog ispita u slijedećim slučajevima:

* bolest u dužem trajanju,
* neocijenjen iz jednog ili više nastavnih predmeta,
* drugi opravdani razlozi koje kao takve ocjeni Razredno vijeće.

Učenicima koji sudjeluju na školskom, županijskom i državnom natjecanju izostanci s nastave neće ući u ukupan broj izostanaka zbog kojih bi bili upućeni na predmetni ispit.

**Članak 122.**

Predmetni ili razredni ispiti polažu se u dva redovna roka, krajem lipnja i krajem kolovoza, te izvan navedenih rokova ako to uvjetuju razlozi spriječenosti.

Učiteljsko vijeće određuje nadnevke ispita.

Učenik ne može polagati više od dva predmeta u jednom danu.

Predmetni i razredni ispit učenik može polagati do početka iduće školske godine. Učenik koji ne položi predmetni ili razredni ispit u cijelosti do 1. rujna, odnosno, u iznimnim slučajevima do 30. rujna, ne može pohađati nastavu narednog razreda.

**Članak 123.**

Predmetni i razredni ispit polaže se pred povjerenstvom koje imenuje Učiteljsko vijeće, i u pravilu se polaže prije popravnih ispita.

Povjerenstvo ima tri člana:

* predsjednika (razrednik),
* ispitivača (učitelj predmeta iz kojega se polaže predmetni ili razredni ispit ili učitelj razredne nastave ako popravni ispit polaže učenik razredne nastave),
* člana povjerenstva (nastavnik istog ili srodnog predmeta).

Prije pristupanja učenika ispitu utvrđuje se njegov identitet i obavlja uvid u pedagošku dokumentaciju na osnovi koje je odobreno polaganje ispita.

**Članak 124.**

Kad se ispiti sastoje od pismenog i usmenog dijela, održavaju se u dva ili više dana.

Pisani dio ispita traje najdulje 80 minuta.

Usmeni dio ispita traje najdulje 20 minuta.

**Članak 125.**

O tijeku ispita vodi se zapisnik.

Zapisnik se vodi za svakoga učenika koji je pristupio ispitu.

Zapisnik vodi član ispitnog povjerenstva, a potpisuju ga predsjednik i drugi član.

U zapisnik se upisuje dan i vrijeme održavanja ispita, osobni podaci o učeniku, pitanja na pisanom i usmenom dijelu ispita, ocjene iz pisanog i usmenog dijela ispita i konačna ocjena.

Zapisniku se prilažu i pisani radovi učenika.

Zapisnici o ispitima i pisani radovi učenika pohranjuju se u pismohrani Škole.

**Članak 126.**

Na kraju ispita povjerenstvo utvrđuje ocjenu iz svakog nastavnog predmeta na prijedlog ispitivača te konačnu ocjenu.

Donesenu ocjenu predsjednik ispitnog povjerenstva dužan je učeniku neposredno priopćiti.

**Članak 127.**

Ako učenik nije zadovoljan ocjenom koju je utvrdilo povjerenstvo ima pravo pismenog prigovora školi u roku od tri (3) dana od dana prijema obavijesti.

Ako Učiteljsko vijeće ocijeni prigovor opravdanim, škola organizira ponovni ispit pred drugim ispitnim povjerenstvom u roku od tri ( 3) dana nakon uvažavanja prigovora.

Na odluku drugog ispitnog povjerenstva učenik nema pravo prigovora.

**Članak 128.**

Ako učenik zbog bolesti ili drugog opravdanog razloga ne pristupi popravnom, predmetnom ili razrednom ispitu u propisanim rokovima, ravnatelj je dužan omogućiti polaganje ispita nakon prestanka razloga zbog kojih nije bio u mogućnosti pristupiti ispitu.

**Članak 129.**

Za učenike koji zbog većih motoričkih teškoća ili kroničnih bolesti ne mogu pohađati nastavu Škola uz odobrenje Ministarstva organizira nastavu u kući odnosno zdravstvenoj ustanovi, ako se učenik nalazi na dužem liječenju i omogućuje učeniku polaganje predmetnog ili razrednog ispita.

**Članak 130.**

Učenici koji zbog zdravstvenog stanja ne mogu sudjelovati u određenoj školskoj aktivnosti ili nastavnom predmetu ili bi to sudjelovanje štetilo njegovom zdravlju, može se privremeno ili trajno osloboditi od pohađanja određenog nastavnog predmeta ili sudjelovanja u školskoj aktivnosti.

Odluku o oslobađanju učenika donosi Učiteljsko vijeće na prijedlog liječnika primarne zdravstvene zaštite.

Učeniku koji je oslobođen pohađanja nastave određenog nastavnog predmeta u javnu ispravu se umjesto ocjene upisuje da je oslobođen.

**Članak 131.**

Učenici koji imaju status kategoriziranog sportaša sukladno odredbama Zakona o sportu, posebno daroviti učenici u umjetničkom području kao i učenici koji se pripremaju za međunarodna natjecanja mogu završiti školu pohađanjem nastave ili polaganjem ispita u vremenu za polovinu duljem od propisanog trajanja.

Navedene kategorije učenika pohađaju nastavu prema odluci Učiteljskog vijeća, a polažu predmetni ispit na način kojim se polažu razredni i predmetni ispiti sukladno važećem Pravilniku o polaganju razrednih i predmetnih ispita donesenom od Ministarstva.

**X. PEDAGOŠKE MJERE**

**Članak 132.**

Prema učenicima se primjenjuju pedagoške mjere propisane zakonom i ovim Statutom.

Pri izricanju pedagoških mjera škola je dužna postupati sukladno odredbama Zakona o općem upravnom postupku, Zakona o odgoju i obrazovanju u osnovnoj i srednjoj školi te odredbama ovog Statuta.

**a) Mjere poticanja**

**Članak 133.**

Učenici koji se ističu u učenju i vladanju te postižu iznimne rezultate u aktivnostima u Školi i izvan Škole, mogu biti pohvaljeni odnosno nagrađeni za:

* savjesno i odgovorno izvršavanje učeničkih obveza,
* redovno pohađanje nastave i sudjelovanje u odgojno-obrazovnim programima i drugim aktivnostima,
* uspješno učenje i uzorno vladanje,
* savjestan i odgovoran odnos prema imovini Škole, društvenoj i privatnoj imovini,
* postizanje naročitih uspjeha u školskim i izvanškolskim aktivnostima,
* aktivnu i uspješnu suradnju s učiteljima i učenicima tijekom izvođenja odgojno-obrazovnog procesa,
* kulturno ophođenje, toleranciju, solidarnost i međusobno uvažavanje sudionika odgojno-obrazovnog procesa,
* pribranost i požrtvovanje u izvanrednim okolnostima,
* zalaganje u učenju, sukladno svojim sposobnostima i mogućnostima,
* druge slučajeve utvrđene općim aktima Škole i odlukama pojedinih tijela.

**Članak 134.**

Pohvale su:

* usmene pohvale, koje izriče razrednik, a mogu biti objavljene na sjednici stručnih tijela škole, na skupovima u svezi obilježavanja prigodnih događaja, svečanostima povodom završetka školske godine,
* pisane pohvale – pohvalnice, koje dodjeljuje Razredno vijeće u obliku povelje, priznanja, plakete, diplome i sl.

Pisana pohvala izdaje se na odgovarajućem obrascu. Obrazac pisane pohvale utvrđuje Učiteljsko vijeće. Pisanu pohvalu potpisuje predsjedavajući tijela koji ju je dodijelio i ravnatelj Škole.

Nagrade su:

* knjige, skulpture, umjetničke slike, albumi, fotografije i sl.
* športski rekviziti, alati za rad, pribor za umjetničko stvaranje, glazbeni instrumenti i sl.
* novčane nagrade.

Pohvale i nagrade se mogu se dodjeljivati pojedinačno, skupini ili razredu. Sredstva za nagrade u iznosu do 10.000 kuna odobrava ravnatelj, a iznad toga iznosa Školski odbor.

**Članak 135.**

Pohvale i nagrade mogu predlagati učenici, učitelji, stručni suradnici, ravnatelj, kolegijalna tijela Škole te fizičke i pravne osobe izvan Škole.

Usmenu pohvalu izriče razrednik, pisanu pohvalu daje Razredno vijeće, a nagradu dodjeljuje Učiteljsko vijeće.

O dodijeljenoj nagradi učeniku se izdaje i pisana isprava.

O pohvalama i nagradama u Školi se vodi evidencija.

**b) Kaznene pedagoške mjere**

**Članak 136.**

Kaznene pedagoške mjere izriču se učenicima zbog:

* povreda dužnosti,
* neispunjavanja obveza,
* nasilničkog ponašanja i drugih neprimjerenih ponašanja učenika, a radi sprječavanja i otklanjanja negativnih pojava,
* nemarnog odnosa učenika prema odgojno-obrazovnom radu i učenju,
* kršenja unutarnjeg reda,
* nekulturnog i neprimjerenog ponašanja,
* oštećivanja školske imovine
* i ponavljanja kršenja dužnosti i obveza.

Pedagoške mjere iz stavka 1. ovoga članka su:

* opomena,
* ukor,
* strogi ukor,
* odgojno-obrazovni tretman produženog stručnog postupka
* i preseljenje u drugu osnovnu školu.

O kaznenim pedagoškim mjerama u Školi se vodi evidencija.

**Članak 137.**

Pedagoške mjere zbog povreda dužnosti i neispunjavanja obveza i nasilničkog ponašanja izriču se za tekuću nastavnu godinu, osim mjere preseljenja u drugu školu koja se izriče ili za tekuću školsku godinu ili za vrijeme trajanja osnovnog obrazovanja.

Za povredu dužnosti i obveza u jednom postupku učeniku se može izreći samo jedna pedagoška mjera koja će odgovarati težini učinjenog prekršaja opisanih u ovom Statutu i ne mora slijediti pravilo stupnjevanja, odnosno izricanja najprije blažih, a zatim sve težih mjera.

Pedagoške mjere ne mogu se izreći prema razrednom odjelu već samo prema učenicima pojedinačno.

**Članak 138.**

Opomena se izriče zbog:

* ometanja drugih učenika u učenju i praćenju nastave,
* nediscipline na nastavi,
* učestalog zakašnjavanja na nastavu,
* nepristojnog ponašanja pri zajedničkim posjetama priredbama, kinu, izložbama, izletima i sl.,
* neopravdanog izostanka s nastave ili drugih aktivnosti do 15školskih sati,
* učestalog ometanja učitelja u vrijeme održavanja nastave i drugih oblika odgojno-obrazovnog rada,
* neredovitog nošenja školskog pribora i opreme.

Opomenu izriče razrednik u pisanom obliku.

Opomena može biti i usmena te je može izreći svaki učitelj ili stručni suradnik u trenutku uočavanja povrede.

**Članak 139.**

Ukor se izriče zbog:

* neopravdanog izostajanja s nastave i drugih oblika odgojno-obrazovnog rada od 15 do 30 školskih sati
* izazivanja sukoba
* oštećivanja školske imovine i imovine drugih učenika, učitelja, drugih radnika i građana
* kršenja kućnog reda
* nemarnog odnosa prema učenju i radu
* neuljudnog ponašanja prema učenicima, učiteljima i ostalim radnicima Škole
* ponavljanja povrede za koju je učeniku već izrečena mjera iz članka 137. ovoga Statuta.

Ukor izriče Razredno vijeće.

**Članak 140.**

Strogi ukor izriče se zbog:

* neopravdanog izostajanja s nastave i drugih oblika odgojno-obrazovnog rada od 30 do 40 školskih sati
* trajnijeg izbjegavanja školskih obveza
* ugrožavanja sigurnosti učenika, učitelja, drugih radnika i građana
* nasilničkog ponašanja i drugih neprimjerenih ponašanja
* psihičkog i emocionalnog nasilja prouzročenim opetovanim ili trajnim negativnim postupcima od strane jednog učenika ili više njih
* namjernog uništavanja ili krivotvorenja pedagoške dokumentacije (upisivanje ocjena, ispravljanje ispita znanja, krivotvorenje ili falsificiranje radova, testova i ispita)
* otuđivanja i težeg oštećenja imovine Škole, drugih učenika, radnika Škole i građana
* težeg kršenja kućnog reda
* ponavljanja povreda za koje je učeniku već izrečena mjera iz članka 138. ovoga Statuta

Strogi ukor izriče Učiteljsko vijeće.

**Članak 141.**

Pedagošku mjeru odgojno obrazovnog tretmana produženog stručnog postupka izriče Učiteljsko vijeće.

Pedagoška mjera odgojno obrazovnog tretmana produženog stručnog postupka izriče se i provodi prema Pravilniku o pedagoškoj mjeri odgojno obrazovnog tretmana produženog stručnog postupka.

**Članak 142.**

Preseljenje u drugu osnovnu školu izriče se zbog:

* neopravdanog izostajanja s nastave i drugih oblika odgojno-obrazovnog rada više od 40 školskih sati
* izazivanja tučnjave i fizičkog napada na drugog učenika, radnika Škole ili građanina
* uživanja alkohola ili drugog sredstva ovisnosti ili njihovo unošenje u Školu
* neprimjerenog ponašanja ili počinjenja materijalne štete na izletu odnosno ekskurziji
* namjernog nanošenja veće štete Školi, učenicima i radnicima odnosno građanima
* osobito teškog kršenja kućnog reda
* protupravnog prisvajanja imovine Škole, radnika Škole ili građana
* ponavljanja povreda za koje je učeniku već izrečena mjera iz članka 139. ovoga Statuta

Pedagošku mjeru preseljenja u drugu osnovnu školu izriče Učiteljsko vijeće.

**Članak 143.**

Prijedlog za donošenje pedagoških mjera iz članka 136. ovoga Statuta može dati:

* svaki učitelj ili stručni suradnik pojedinačno,
* Razredno vijeće,
* Vijeće roditelja,
* ravnatelj.

Prijedlog za donošenje pedagoških mjera podnosi se pisano.

U prijedlogu se moraju opisati mjesto, vrijeme i način počinjenja povrede dužnosti ili neispunjavanja obveza, te obrazložiti razlozi zbog kojih se predlaže donošenje pedagoške mjere.

Prijedlog se mora dostaviti najkasnije u roku sedam (7) dana od dana saznanja za počinjenu povredu.

Pisani prijedlog za izricanje pedagoške mjere urudžbira se u tajništvu Škole.

**Članak 144.**

Prijedlog za izricanje pedagoške mjere dostavlja se roditeljima učenika i određuje im se rok u kojem se trebaju očitovati o prijedlogu.

Roditelji se o prijedlogu za izricanje pedagoške mjere mogu očitovati pismeno u roku koji im je određen ili usmeno u školi o čemu se sastavlja zapisnik .

**Članak 145.**

Nadležno tijelo je dužno prije izricanja pedagoške mjere utvrditi je li prijedlog pravodoban, dopušten i dostavljen od ovlaštene osobe odnosno tijela, te utvrditi sve relevantne činjenice prije izricanja pedagoške mjere.

Nadležno tijelo može povodom prijedloga za izricanje pedagoške mjere sazvati usmenu raspravu na koju se obvezno poziva podnositelj prijedloga te učenik i njegov roditelj.

Ako postoje okolnosti koje je potrebno dodatno utvrditi nadležno tijelo može imenovati povjerenstvo za utvrđivanje tih okolnosti.

Nakon provedenog postupka u svezi s prijedlogom za izricanje pedagoške mjere nadležno tijelo može odlučiti da se prijedlog odbije ili izreći odgovarajuću pedagošku mjeru.

O izrečenoj pedagoškoj mjeri nadležno tijelo donosi rješenje u skladu s odredbama Zakona o općem upravnom postupku.

**Članak 146.**

Kod izricanja pedagoških mjera iz članka 136. ovoga Statuta nadležno tijelo dužno je voditi računa o mentalnoj i socijalnoj zrelosti, općem stanju, osjetljivosti i drugim okolnostima koje utječu na njegov razvoj, kao i individualnim osobinama učenika, posebno o njegovim karakternim i emocionalnim osobinama, obiteljskim prilikama i sredini u kojoj učenik boravi i radi.

Izricanje pedagoških mjera ne smije biti posljedica osvete, zastrašivanja, ponižavanja učenika niti povreda njegove osobnosti.

**Članak 147.**

Na rješenje o izrečenoj pedagoškoj mjeri roditelj ili skrbnik učenika ima pravo žalbe.

O žalbi protiv izrečene pedagoške mjere opomene odlučuje Razredno vijeće.

O žalbi protiv izrečene pedagoške mjere ukora odlučuje Učiteljsko vijeće,

O žalbi protiv izrečene pedagoške mjere strogi ukor, odgojno obrazovnog tretmana produženog stručnog postupka i preseljenja u drugu osnovnu školu odlučuje ravnatelj.

Žalba se podnosi pismeno ili izjavom u zapisnik u roku do petnaest (15) dana od dana primitka rješenja o izrečenoj pedagoškoj mjeri.

Žalba se podnosi tijelu koje je mjeru izreklo.

Žalba odgađa izvršenje izrečene pedagoške mjere.

**Članak 148.**

Tijela Škole koja rješavaju u žalbenom postupku, dužna su provesti postupak i donijeti odluku u roku od trideset (30) dana od dana primitka žalbe.

Tijelo koje rješava o žalbi, može izrečenu mjeru potvrditi, poništiti, ukinuti ili zamijeniti blažom mjerom.

Rješenje žalbenog tijela je konačno.

Protiv rješenja žalbenog tijela može se pokrenuti upravni spor u roku od trideset (30) dana od dana primitka rješenja.

**Članak 149.**

Izvršne pedagoške mjere provodi razrednik odnosno ravnatelj u roku od osam (8) dana, od dana izvršnosti rješenja.

O izrečenoj pedagoškoj mjeri preseljenje u drugu školu Škola izvješćuje ured državne uprave u Zadarskoj županiji koji je dužan u roku od sedam (7) dana odrediti školu u kojoj učenik nastavlja školovanje.

Pedagošku mjeru preseljenja u drugu školu ravnatelj provodi u dogovoru s ravnateljem osnovne škole u koju učenik može biti preseljen sukladno zakonskoj odredbi.

**Članak 150.**

Izvršne pedagoške mjere unose se u pedagošku dokumentaciju o učenicima, osim u svjedodžbu te drugu javnu ispravu koja ne sadrži taj podatak.

**Članak 151.**

Tijela ovlaštena za predlaganje i donošenje pedagoških mjera dužna su nakon izrečene mjere pratiti uspjeh i ponašanje učenika i svojom aktivnosti nastojati da učenik ispravno shvati smisao izrečene mjere.

**XI. TIJELA RAZREDNOG ODJELA**

**Članak 152.**

Učenici razrednog odjela na početku nastavne godine iz svojih redova biraju predsjednika, zamjenika predsjednika i blagajnika razrednog odjela za tekuću školsku godinu.

Za predsjednika, zamjenika predsjednika i blagajnika razrednog odjela izabrani su učenici koji su dobili najveći broj glasova nazočnih učenika.

Glasovanje je javno.

Postupkom izbora predsjednika, zamjenika predsjednika i blagajnika razrednog odjela rukovodi razrednik.

**Članak 153.**

Predsjednik razrednog odjela predstavlja razredni odjel, štiti i promiče interese učenika razrednog odjela u Školi.

Zamjenik predsjednika razrednog odjela zamjenjuje predsjednika u slučaju njegove spriječenosti ili nenazočnosti.

Blagajnik razrednog odjela prikuplja i čuva novac koji mu učenici daju za ostvarivanje aktivnosti razrednog odjela. Blagajnik je dužan prikupljeni novac odgovorno čuvati i predati ga zajedno s evidencijom razredniku, koji je dužan učeniku izdati potvrdu o primitku novca.

**Vijeće učenika**

**Članak 154.**

U Školi se osniva Vijeće učenika koje čine predstavnici učenika svakog razrednog odjela. Predstavnik učenika za Vijeće učenika bira se na satu razrednika, najkasnije do 30.rujna tekuće godine. Podatak o izabranom predstavniku razrednog odjela za Vijeće učenika i o njegovom zamjeniku razrednik dostavlja u tajništvo, u roku od tri (3) dana od izbora.

Prvu konstituirajuću sjednicu Vijeća učenika saziva ravnatelj nakon što su izabrani svi predsjednici razrednih odjela te rukovodi sjednicom do izbora predsjednika Vijeća učenika

**Članak 155.**

Članovi Vijeća učenika škole između sebe biraju predsjednika Vijeća učenika škole.

Za predsjednika Vijeća učenika izabran je učenik koji je dobio najveći broj glasova nazočnih članova.

Glasovanje je javno, podizanjem ruku.

Mandat predsjednika i članova Vijeća učenika je godinu dana, s tim da isti učenici mogu biti ponovno izabrani.

**Članak 156.**

Na sjednici Vijeća učenika vodi se zapisnik. Zapisnik se vodi u bilježnici tvrdih korica.

Nakon sjednice zapisnik sa sjednice se pohranjuje kod pedagoga škole na čuvanje.

**Članak 157.**

Sjednice Vijeća učenika održavaju se po potrebi,a najmanje jednom u svakom obrazovnom razdoblju u prostoriji škole.

Sjednica se može održati ako je prisutna polovica predstavnika Vijeća učenika.

**Članak 158.**

Vijeće učenika škole:

* priprema i daje prijedloge tijelima škole o pitanjima važnim za učenike, njihov rad i uspjeh u školovanju,
* sudjeluje u izradi programa izvannastavnih aktivnosti,
* predlaže mjere poboljšanja uvjeta rada u školi,
* daje sugestije glede provedbe izleta i ekskurzija
* pomaže učenicima u izvršavanju školskih i izvanškolskih obveza,
* aktivno sudjeluje u različitim oblicima rada u školi,
* raspravlja o prijedlogu Etičkog kodeksa neposrednih nositelja odgojno –obrazovne djelatnosti i Kućnog reda
* poduzima mjere i aktivnosti na razvijanju prijateljskih odnosa u školi,
* obavlja i druge poslove vezane za život i rad učenika Škole.

Predstavnik Vijeća učenika sudjeluje u radu tijela Škole kada se odlučuje o pravima i obvezama učenika, bez prava odlučivanja.

**XII. RODITELJI I SKRBNICI**

**Članak 159.**

Radi što uspješnijeg ostvarivanja odgojno-obrazovne djelatnosti Škola surađuje s roditeljima putem roditeljskih sastanaka i drugih pogodnih oblika informiranja.

**Članak 160.**

Škola saziva opće, razredne i roditeljske sastanke razrednog odjela.

Opći i razredni roditeljski sastanci sazivaju se prema potrebi.

Roditeljski sastanci razrednog odjela sazivaju se po potrebi više puta tijekom školske godine.

Roditelji imaju pravo biti redovito obaviješteni o učeničkim postignućima.

**Članak 161.**

Roditelji odnosno skrbnici odgovorni su za učenikovo redovito pohađanje nastave te ostalih oblika odgojno-obrazovnog rada u koje je učenik uključen i dužni su izostanke učenika pravodobno opravdati.

Roditelj je dužan Školu obavijestiti o razlozima izostanka učenika u roku odtri(3) dana. Roditelj je dužan u roku od najduže sedam (7) dana nakon prestanka razloga izostanka, izostanak opravdati osobnim dolaskom u školu ili pismenom izjavom osobnom ili liječničkom.

**Članak 162.**

Ako roditelj zanemaruje svoje obveze iz članka 161. ovoga Statuta, škola mu je dužna uputiti pisani poziv za razgovor s razrednikom i stručnim suradnicima škole.

Ako roditelj učestalo zanemaruje svoje obveze škola je dužna o tome obavijestiti nadležni ured državne uprave i nadležnu ustanovu socijalne skrbi.

**Članak 163.**

Roditelji odnosno skrbnici dužni su skrbiti o ponašanju učenika izvan Škole.

Roditelji odnosno skrbnici obvezni su Školi nadoknaditi štetu koju učenik učini za vrijeme boravka u Školi, izletu ili ekskurziji, u skladu s općim propisima obveznog prava.

**Članak 164.**

Roditelji odnosno skrbnici dužni su ispunjavati svoje obveze prema Školi koje se odnose na ostvarivanje nastavnog plana i programa. Ostale obveze roditelji odnosno skrbnici mogu preuzimati u dogovoru sa Školom.

U skladu s odlukama školskih tijela roditelji sudjeluju u osiguranju sredstava koja se odnose na troškove:

* popravka knjiga oštećenih za vrijeme posudbe,
* oštećenja namještaja i ostale imovine škole,
* školskih izleta i ekskurzija,
* kino predstava,
* kazališnih predstava,
* priredaba i natjecanja,
* osiguranje učenika,
* usluge kopiranja,
* kupnje testova.

**Članak 165.**

Škola usmeno ili pisano izvješćuje roditelje odnosno skrbnike o uspjehu i vladanju učenika tijekom školske godine.

Na kraju školske godine učenici dobivaju svjedodžbu o postignutom uspjehu.

**XIII. VIJEĆE RODITELJA**

**Članak 166.**

U Školi se ustrojava Vijeće roditelja radi ostvarivanja interesa učenika i povezivanja škole sa društvenom sredinom.

Vijeće roditelja sastavljeno je od predstavnika roditelja učenika svakog razrednog odjela.

**Članak 167.**

Roditelji učenika od prvog do osmog razreda na početku školske godine na roditeljskom sastanku razrednog odjela između sebe biraju, javnim glasovanjem, većinom glasova nazočnih roditelja, jednog predstavnika razrednog odjela za Vijeće roditelja, za slijedeću školsku godinu.

Nakon što je izabran predsjednik Vijeća roditelja bira se zamjenik predsjednika na isti način.

Postupkom izbora iz stavka 1. ovoga članka rukovode razrednici.

Zapisnik o izboru predstavnika razrednog odjela za Vijeće roditelja s imenom izabranog roditelja razrednik je dužan u roku tri (3) dana od dana izbora dostaviti ravnatelju.

Mandat članova Vijeća roditelja traje za vrijeme školske godine za koju su birani, a iste osobe mogu biti ponovo izabrane.

**Članak 168.**

Za člana Vijeća roditelja ne može se birati osoba kojoj je oduzeto pravo da živi sa svojim djetetom, koja je lišena prava na roditeljsku skrb, kojoj je zabranjeno da se neovlašteno približava djetetu s kojim ne živi ili kojoj je izrečena prekršajna sankcija za zaštitu od nasilja u obitelji te drugih kaznenih djela protiv tjelesne zlouporabe maloljetne osobe.

**Članak 169.**

Konstituirajuću sjednicu Vijeća roditelja saziva i vodi ravnatelj Škole do izbora predsjednika Vijeća roditelja.

**Članak 170.**

Vijeće roditelja između sebe bira predsjednika i zamjenika predsjednika, nakon što se utvrdi kandidat/kandidati za predsjednika i zamjenika predsjednika.

Za predsjednika i zamjenika predsjednika je izabran roditelj koji je dobio najveći broj glasova nazočnih članova.

Mandat predsjednika i zamjenika predsjednika traje za vrijeme školske godine za koju su birani.

Glasovanje je javno.

**Članak 171.**

Vijeće roditelja raspravlja o pitanjima značajnim za život i rad Škole te:

* daje mišljenje o prijedlogu školskog kurikuluma, godišnjeg plana i programa rada Škole,
* raspravlja o izvješćima ravnatelja o realizaciji školskog kurikuluma, godišnjeg plana i programa rada Škole,
* razmatra pritužbe roditelja u svezi s odgojno obrazovnim radom,
* bira i imenuje svog predstavnika u Školski odbor,
* glasuje o kandidatu za ravnatelja Škole i donosi pisani zaključak,
* predlaže mjere za unapređivanje odgojno obrazovnog rada,

-raspravlja o prijedlogu Etičkog kodeksa neposrednih nositelja odgojno - obrazovne djelatnosti i Kućnog reda

* daje mišljenje i prijedloge u svezi s organiziranjem izleta, ekskurzija, športskih i kulturnih sadržaja škole,
* daje mišljenje i prijedloge u svezi s uvjetima rada i poboljšanjem uvjeta rada u Školi,
* daje mišljenje i prijedloge u svezi s osnivanjem i djelatnosti učeničkih zadruga te sudjelovanjem učenika u njihovu radu,
* daje mišljenje i prijedloge u svezi sa socijalno-ekonomskim položajem učenika i pružanjem odgovarajuće pomoći.

Sjednice Vijeća roditelja mogu se održavati ako je na sjednici nazočna natpolovična većina svih članova.

Vijeće roditelja odlučuje javnim glasovanjem, osim ako je zakonskim odredbama, odnosno odredbama ovog Statuta određeno drugačije.

Odluke Vijeća roditelja su pravovaljane ako za njih glasuje većina nazočnih članova, osim ako je zakonskim odredbama, odnosno odredbama ovog Statuta određeno drugačije.

**Članak 172.**

Ravnatelj škole dužan je u najkraćem mogućem roku izvijestiti Vijeće roditelja o svim pitanjima od općeg značaja za školu.

Ravnatelj škole, Školski odbor i osnivač dužni su u okviru svoje nadležnosti razmotriti prijedloge Vijeća roditelja i o tome ga izvijestiti.

**Članak 173.**

Sjednice Vijeća roditelja održavaju se prema potrebi, a sjednicu saziva predsjednik Vijeća roditelja odnosno njegov zamjenik, ako je predsjednik Vijeća roditelja privremeno spriječen u obavljanju poslova predsjedavajućeg.

Prijedlog za sazivanje sjednice može dati svaki član Vijeća roditelja, a predsjednik je obvezan sazvati sjednicu ako to zatraži 1/3 članova tijela ili ravnatelj Škole.

Poziv za sjednicu s prijedlogom dnevnog reda izrađuje predsjednik Vijeća roditelja, a tajnik Škole ih urudžbira i otprema.

**Članak 174.**

O tijeku sjednice Vijeća roditelja vodi se zapisnik.

Zapisnik se vodi u pisanom obliku , a može se i tonski snimati.

Zapisnik vodi član Vijeća roditelja kojeg odredi predsjednik.

Nakon sjednice zapisnik sa sjednice se pohranjuje u tajništvo škole na čuvanje.

Prema potrebi o zaključcima donesenim na sjednici Vijeća roditelja mogu se izvijestiti ravnatelj škole, osnivač te učitelji i stručni suradnici putem oglasne ploče škole.

**XIV. RADNIČKO VIJEĆE, SINDIKAT I SKUP RADNIKA**

**Članak 175.**

Utemeljenje sindikata u Školi je slobodno.

Škola će osigurati sindikatu prostor, sredstva za rad i druge uvjete u skladu sa zakonom, provedbenim propisima, općim aktima Škole, kolektivnim ugovorima i sporazumima koje je sklopila.

**Članak 176.**

U Školi radnici mogu utemeljiti radničko vijeće sukladno odredbama Zakona o radu i važećem Pravilnikukoji propisuje postupak provođenja izbora za radničko vijeće.

Ako u Školi nije utemeljeno radničko vijeće sindikalni povjerenik može preuzeti funkciju radničkog vijeće o čemu je dužan je pisano izvijestiti ravnatelja.

Ako u Školi djeluje više sindikata, oni se mogu međusobno sporazumjeti o sindikalnom povjereniku, odnosno povjerenicima koji će imati prava i obveze radničkog vijeća, te su se o preuzimanju funkcije radničkog vijeća dužni očitovati pisanim putem ravnatelju Škole.

Ako sindikati ne postignu sporazum o tome koji će sindikat preuzeti funkciju radničkog vijeća, provesti će se izbori za radničko vijeće u skladu sa odredbama Zakona o radu te Pravilnika iz stavka 1. ovoga članka.

**Članak 177.**

Skup radnika čine svi radnici Škole.

Skup radnika saziva radničko vijeće, odnosno sindikalni povjerenik s ovlastim radničkog vijeća uz prethodno savjetovanje s ravnateljem dvaput godišnje.

Skup radnika ovlašten je sazvati i ravnatelj Škole.

Skup radnika obvezno se saziva u postupku izbora i imenovanja ravnatelja Škole u roku od osam (8) dana od sjednice Školskog odbora na kojoj su utvrđeni kandidati koji ispunjavaju uvjete natječaja za ravnatelja Škole i koji su ponude dostavili u propisanom roku.

Skup radnika iz stavka 4. ovog članka saziva član Školskog odbora kojeg je imenovalo radničko vijeće odnosno koji je izabran kao predstavnik radnika u Školskom odboru, a u slučaju njegove spriječenosti predsjednik Školskog odbora.

O pitanjima iz svoje nadležnosti skup radnika odlučuje većinom glasova nazočnih radnika, javnim glasovanjem, osim kada je zakonom, odnosno odredbama ovog Statuta određeno drukčije.

**XV. JAVNOST RADA**

**Članak 178.**

Rad Škole i njezinih tijela je javan.

Javnost rada ostvaruje se osobito:

* redovitim izvješćivanjem radnika, učenika Škole i roditelja
* podnošenjem izvješća ovlaštenim upravnim tijelima i osnivaču o rezultatima odgojno-obrazovnog rada Škole
* podnošenjem financijskih izvješća
* priopćenjima o održavanju sjednica tijela upravljanja i stručnih tijela
* objavljivanjem općih akata i uvjeta poslovanja.

Za javnost rada odgovoran je predsjednik Školskog odbora i ravnatelj.

Obavijesti i podatke o obavljanju djelatnosti ili uvid u dokumentaciju Škole sredstvima javnog priopćavanja i drugim pravnim osobama može dati samo ravnatelj ili radnik Škole kojeg ravnatelj ovlasti, te u skladu s odredbama Zakon o pravu na pristup informacijama i Zakon o zaštiti osobnih podataka.

**XVI. POSLOVNA I PROFESONALNA TAJNA**

**Članak 179.**

Poslovnom tajnom smatraju se osobito:

* osobni podaci u skladu s važećim zakonskim odredbama,
* podaci o učenicima socijalno-moralne naravi,
* podaci utvrđeni u postupku zaštite dostojanstva radnika,
* podaci o poslovnim rezultatima Škole,
* podaci sadržani u prilozima uz molbe, žalbe, zahtjeve i prijedloge,
* podaci koji su kao poslovna tajna određeni zakonom i drugim propisima ili koje kao takve odredi ravnatelj.

**Članak 180.**

Podatke i isprave koje se smatraju poslovnom tajnom, dužni su čuvati svi radnici Škole, bez obzira na koji su način saznali za te podatke ili isprave.

Obveza čuvanja poslovne tajne obvezuje radnike i nakon prestanka rada u Školi.

**Članak 181.**

Obveza čuvanja poslovne tajne ne odnosi se na davanje podataka u sudskom i upravnom postupku.

**XVII. ZAŠTITA OKOLIŠA I POTROŠAČA**

**Članak 182.**

Radnici Škole trebaju svakodnevno osiguravati uvjete za čuvanje i razvoj prirodnih i radom stvorenih vrijednosti čovjekova okoliša te sprečavati i otklanjati štetne posljedice koje zagađivanjem zraka, tla ili vode, bukom ili na drugi način ugrožavaju te vrijednosti ili dovode u opasnost život ili zdravlje ljudi.

Zaštita čovjekova okoliša razumijeva zajedničko djelovanje radnika Škole, učenika i građana na čijem području Škola djeluje.

**Članak 183.**

Škola ćeuizvođenjuodgojno-obrazovnihprogramaposebnupozornostposvetitiodgojuučenikauvezi čuvanja i zaštite čovjekovaokolišaodnosnosobvezama, pravima I zaštitompotrošača.

**XVIII. IMOVINA ŠKOLE I FINANCIJSKO POSLOVANJE**

**Članak 184.**

Imovinu Škole čine nekretnine, pokretnine, potraživanja i novac.

O imovini Škole dužni su se skrbiti svi radnici Škole.

**Članak 185.**

Za obavljanje djelatnosti Škola osigurava sredstva iz državnog proračuna, iz proračuna jedinica lokalne i područne samouprave, od osnivača, uplatama roditelja učenika za posebne usluge i aktivnosti škole, prihoda od prodaje roba i usluga te donacija.

Sredstva za obavljanje djelatnosti raspoređuju se financijskim planom za kalendarsku godinu.

Financijski plan može se tijekom godine mijenjati:

* ako se prihodi ne ostvaruju prema planu,
* ako nastane potreba za promjenom plana prihoda i rashoda.

Naredbodavatelj za izvršavanje financijskog plana je ravnatelj.

U svezi s financijskim poslovanjem Škole ravnatelj je ovlašten i odgovoran:

* za zakonito, učinkovito, svrhovito i ekonomično raspolaganje proračunskim sredstvima,
* za planiranje i izvršavanje dijela proračuna,
* za ustroj te zakonito i pravilno vođenje proračunskog računovodstva.

**Članak 186.**

Škola je dužna voditi poslovne knjige, te svu računovodstvenu dokumentaciju i sastavljati financijska izvješća prema propisima kojima se uređuje način vođenja računovodstva proračunskih korisnika.

Poslove iz stavka 1. ovog članka obavlja voditelj računovodstva škole.

Za točno i pravodobno izvršavanje poslova iz stavka 1. odgovoran je voditelj računovodstva.

Računovodstvenu i knjigovodstvenu dokumentaciju sukladno ovlaštenju i posebnom općem aktu potpisuje voditelj računovodstva.

Godišnji i polugodišnji obračun financijskog plana za proteklu godinu donosi školski odbor.

Godišnji i polugodišnji obračun iz stavka 1. ovoga članka te ostala financijska izvješća ravnatelj je dužan pravodobno dostaviti nadležnim tijelima.

**Članak187.**

Ako Škola na kraju kalendarske godine ostvari višak prihoda, taj će prihod upotrijebiti za obavljanje i razvoj svoje osnovne djelatnosti, osim ako osnivač ne odluči drugačije.

Ako Škola na kraju godine iskaže manjak prihoda, manjak prihoda će se pokriti u skladu s odlukom osnivača.

**XIX. RAD KOLEGIJALNIH TIJELA**

**Članak 188.**

Školski odbor, Učiteljsko vijeće, Razredno vijeće, Vijeće roditelja i druga tijela Škole (u daljnjem tekstu: kolegijalna tijela) rade na sjednicama.

Sjednice kolegijalnih tijela održavaju se prema potrebi, odnosno u skladu s godišnjim planom i programom rada Škole.

Pravo nazočnosti na sjednici kolegijalnog tijela imaju članovi kolegijalnog tijela, ravnatelj i osobe koje predsjednik kolegijalnog tijela pozove na sjednicu.

**Članak 189.**

Nazočnost na sjednici obveza je članova kolegijalnog tijela.

Neopravdani izostanak radnika Škole sa sjednice kolegijalnog tijela smatra se radnikovom povredom radne obveze.

**Članak 190.**

Rad kolegijalnih tijela na sjednici uređuje se poslovnikom.

Odredbe poslovnika iz stavka 1. ovoga članka odnose se i na rad radnih tijela i povjerenstava koja se osnivaju prema odredbama ovoga Statuta.

**XX.OPĆI I POJEDINAČNI AKTI ŠKOLE, PEDAGOŠKA DOKUMENTACIJE I EVIDENCIJA**

**Članak 191.**

Pored Statuta Škola ima ove opće akte:

* Pravilnik o radu,
* Pravilnik o zaštiti na radu,
* Pravilnik o zaštiti od požara,
* Pravilnik o radu školske knjižnice,
* Pravilnik o kućnom redu,
* Poslovnik o radu kolegijalnih tijela,
* Pravilnik o zaštiti i obradi arhivskog gradiva,
* Etički kodeks neposrednih nositelja odgojno-obrazovne djelatnosti,
* i druge opće akte koje donosi Školski odbor sukladno zakonskim odredbama.

**Članak 192.**

Opći akti objavljuju se na oglasnoj ploči Škole.

Opći akti stupaju na snagu osmoga dana od dana objavljivanja na oglasnoj ploči, ako pojedinim aktom nije određen kraći rok njegova stupanja na snagu.

Opći akti primjenjuju se od dana njihova stupanja na snagu, osim ako aktom nije kao dan početka primjene određen neki kasniji dan.

Autentično tumačenje općeg akta daje Školski odbor.

Inicijativu za donošenje općih akata, njihovih izmjena i dopuna može dati svaki član Školskog odbora.

**Članak 193.**

Tajnik Škole dužan je radniku Škole u svezi s ostvarivanjem traženog prava te drugim osobama sukladno zakonskim odredbama omogućiti pristup općim aktima.

Opći akti ne mogu se iznositi izvan prostora Škole. Statut Škole se, prema odluci Školskog odbora, može objaviti na mrežnim stranicama Škole.

**Članak 194.**

Pojedinačne akte kojima se odlučuje o pojedinim pravima i obvezama učenika i radnika, donose kolegijalna tijela i ravnatelj.

Pojedinačni akti stupaju na snagu i izvršavaju se nakon donošenja, osim ako provođenje tih akata nije uvjetovano pravomoćnošću akta, nastupom određenih činjenica ili istekom određenog roka.

**Članak 195.**

Škola je obvezna voditi pedagošku dokumentaciju i propisane evidencije sukladno zakonskim odredbama i provedbenih propisa kojima se uređuje djelatnost osnovnoškolskog odgoja i obrazovanja.

**XXI. NADZOR**

**Članak 196.**

Nadzor nad zakonitošću rada i općih akata Škole obavlja ured državne uprave Zadarske županije za obrazovanje i šport sukladno zakonskim odredbama.

**Članak 197.**

Inspekcijski nadzor u Školi obavlja prosvjetna inspekcija u skladu s posebnim zakonom.

**Članak 198.**

Nadzor nad stručnim radom Škole obavljaju tijela određena zakonom odnosno drugim propisima.

**Članak 199.**

Financijski nadzor i kontrolu financijskog poslovanja obavlja Ministarstvo znanosti, obrazovanja i sporta, osnivač i druge nadležne institucije i službe sukladno zakonskim odredbama.

**XXII. PRIJELAZNE I ZAVRŠNE ODREDBE**

**Članak 200.**

Opće akte usklađene s ovim statutom Škola će donijeti u roku od 90 dana od dana stupanja na snagu ovoga statuta.

Do donošenja općih akata iz stavka 1. ovoga članka primjenjuju se odredbe postojećih općih akata koje nisu u suprotnosti s Zakonom i ovim Statutom.

**Članak 201.**

Ovaj Statut može se mijenjati odnosno dopunjavati na način i po postupku po kojem je i donijet.

**Članak 202.**

Članak 60. stavak 5. ovog statuta primjenjuje se od 1. siječnja 2017. godine.

**Članak 202.**

Ovaj Statut stupa na snagu danom objave na oglasnoj ploči Škole.

Stupanjem na snagu ovoga Statuta prestaje važiti statut Škole, KLASA:012-03-13-01-1 URBROJ: 2198-1-36-13-01 od 25. siječnja 2013. godine.

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IvanaPeraić, dipl.učiteljica

Ovaj Statut objavljen je na oglasnoj ploči Škole dana 28.04.2014.godine.

KLASA: 012-03/15-01-2

URBROJ: 2198-1-36-15-01-2

Ravnatelj škole:

\_\_\_\_\_\_\_\_\_\_\_\_\_\_\_\_\_

Boris Tokić,prof.